Foilsiú iarratais ar fhormheas a dhéanamh ar leasú nach mion ar shonraíocht, i gcomhréir le hAirteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 193/07)

Leis an bhfoilseachán seo, tugtar ceart freasúra don iarratas ar leasú, i gcomhréir le hAirteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta foilsithe an iarratais seo

IARRATAS AR FHORMHEAS A DHÉANAMH AR LEASÚ NACH MION MAIDIR LE SONRAÍOCHT SONRÚCHÁIN TIONSCNAIMH FAOI CHOSAINT NÓ TÁISC GHEOGRAFAIGH FAOI CHOSAINT

Iarratas ar leasú a fhormheas i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Agneau de lait des Pyrénées”

Uimh. AE: PGI-FR-0665-AM01 – 21.5.2021

STFC ( ) TGFC (X)

1. Grúpa iarrthach agus leas dlisteanach

AREOVLA Europarc – 3 bis Avenue Léonard de Vinci 33608 Pessac Cedex FRANCE

Teil. +33 56172728450

Facs +33 56172729280

R-phost: areovla@gmail.com

Comhlachas is ea é AREOVLA atá comhdhéanta de ranna a chuireann táirgí éagsúla caorach chun cinn, comhlachas ar táirgeoirí, eagraíochtaí táirgeoirí agus seamlas “Agneau de lait des Pyrénées” iad a gcuid ball. Dá bhrí sin, tá an ceart dlisteanach aige leasuithe ar an tsonraíocht a iarraidh.

2. Ballstát nó tríú tír

an Fhrainc

3. Ceannteideal sa tsonraíocht táirge a leasaítear

☒ Ainm an táirge

☒ Tuairisc ar an táirge

☒ Limistéar geografach

☒ Cruthúnas tionscnaimh

☒ Modh táirgthe

☒ Nasc

☒ Lipéadú

☒ Eile: comhlachtaí cigireachta, ceanglais náisiúnta, iarscríbhinní a thabhairt cothrom le dáta.

4. Cineál an leasaithe nó na leasuithe

☒ Leasú ar an tsonraíocht táirge de STFC nó TGFC cáilithe nach féidir a mheas gur mionleasú é i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar an tsonraíocht táirge de STFC nó TGFC nár foilsíodh Doiciméad Aonair (ná doiciméad coibhéiseach) ina leith nach féidir a mheas gur mionleasú é i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasú nó leasuithe

5.1. An ceannteideal “Ainm an táirge”

Athraíodh an t-ainm “Agneau de lait des Pyrénées” go “Agneau des Pyrénées” chun uain níos sine agus níos troime a chur san áireamh, uain ar a dtugtar uain feolmhaigh, le cois na n-uan diúil.

Déanann an leasú seo ar an tsonraíocht difear do cheannteideal “1. Ainm/ainmneacha” an doiciméid aonair.

5.2. An ceannteideal “Tuairisc ar an táirge”

Déantar abairt réamhráiteach an cheannteidil seo “Baineann an tsonraíocht seo le huaineoil úr arna sainmhíniú in Airteagal 2 d’Fhoraithne an 17 Márta 1992” a athbhreithniú mar seo a leanas: “Baineann an tsonraíocht seo le huaineoil úr ó phórtha áitiúla éagsúla na bPiréiní, arb iad a sainghnéithe coitianta go ndearnadh iad a oiriúnú do na limistéir sin ina bhfuil sé deacair caoirigh a thógáil. ”

Tá an leasú seo nasctha leis an leasú a iarradh, arb é is aidhm dó uain ar a dtugtar uain feolmhaigh a áireamh.

Scriostar an mhír seo a leanas:

“Is táirge an-speisialta é ‘agneau de lait des Pyrénées’ ar féidir é a idirdhealú go héasca ó uain eile a tháirgtear sa Fhrainc (na huain fheolmhaigh, is uain níos sine iad a dhéantar a bheathú ar bhainne cíche agus ar mhin gránach). Is ó phórtha caorach crua áitiúla a thagann an t-uan diúil. Ó tharla gur ar bhainne cíche amháin a dhéantar iad a bheathú, fágann sé go bhfuil a gcuid feola níos suánaí agus brat saille beagáinín níos tibhe uirthi i gcomparáid le huan feolmhaigh. Is é an aiste bia bunaithe ar bhainne agus an aois óg atá ag na huain a imríonn tionchar ar dhath na feola amh freisin, dath atá bán nó bándearg ar éigean”.

Go deimhin, an mhír seo ina leagtar amach sainiúlacht an uain diúil, arbh é an t-aon uan a bhí incháilithe don TGFC tráth an iarratais ar aitheantas, níl sí ábhartha a thuilleadh.

Scriostar an mhír seo a leanas:

“2.2 Deasú na dtáirgí a chuirtear ar an margadh I gcás uaineoil ó uain diúil: — Feoil an-óg: Uaineoil faoi bhun 45 lá d’aois — Meáchan an chonablaigh: 4,5 go 11 kg — Forbairt matán: — dath éadrom bándearg, — boige na feola Déantar na conablaigh a dheasú faoina mbrat i gcónaí. ”

An fhaisnéis a tugadh, rinneadh í a athmhúnlú i bhfoirm míre lenar cuireadh an tuairisc ar an uan ar a dtugtar “uan feolmhaigh”. Seo an fhoclaíocht atá beartaithe:

“Is éard is ‘L’agneau des Pyrénées’ ann, ‘uan diúil’ nó uan ar a dtugtar ‘uan feolmhaigh’, ach sin ag brath ar an bhfad ama a thógtar é:

— Is uan óg é an t-uan diúil. Tógtar é ar feadh tréimhse nach faide ná 45 lá agus a bheathaítear go heisiach ar bhainne cíche. Tá meáchan idir 4.5 kg agus 11 kg sa chonablach, ag brath ar an gcineál deasaithe, agus brat saille 2 nó 3 air. Tá dath bándearg éadrom ar an bhfeoil amh. Táirge séasúrach is ea é toisc go maraítear na huain ón 15 Deireadh Fómhair go dtí an 15 Meitheamh.

— is uan níos troime é an t-uan feolmhaigh, a mharaítear idir 60 lá agus 160 lá, uan a bheathaítear le bainne a mháthar ar feadh an chéad 60 lá ar a laghad. Tá meáchan idir 13 kg agus 22 kg sa chonablach, agus é sa rang crutha conablaigh R nó O, agus is é 2 nó 3 rang bhrat na saille. Tá dath bándearg agus brat saille atá idir daingean agus an-daingean ar an bhfeoil amh, agus í bán nó beagáinín daite. ”

I dtaca le dath fheoil na n-uan diúil a leagadh síos mar “bán nó bándearg ar éigean” ó thosach, athraítear é go “ar dhath bándearg éadrom” chun cleachtais a chur san áireamh. Go deimhin, d’fhéadfadh modhanna táirgthe nach dtéann chun sochair d’ainmhithe a bheith i gceist le táirgeadh uaineoil na n-uan diúil, go háirithe maidir le beathú (gan teacht acu ar fhoráiste) agus sláinte ainmhithe (an baol go mbeadh anaemacht ar an ainmhí agus easnamh iarainn ann), rud nach amhlaidh i gcás tháirgeadh na n-uan diúil ina gceadaítear beathú bacphoill.

Mar sin, baineann TGFC “Agneau des Pyrénées” le huaineoil ó phórtha áitiúla na bPiréiní a tógadh ar bhainne cíche sa limistéar geografach céanna, ach sin go dtí dhá aois éagsúla. Le leathnú an TGFC chun uain fheolmhaigh a chumhdach, beifear in ann saineolas na bhfeirmeoirí caorach uile i bPiréiní na Fraince a aithint. Go deimhin, comhfhreagraíonn an t-uan feolmhaigh freisin don uan a tháirgtear go hiondúil i bPiréiní na Fraince. Agus iad ag síolrú ó phórtha crua Phiréiní na Fraince, bíonn conablach fada acu go hiondúil, rud a chuireann sa rang crutha conablaigh R nó O iad agus sa rang 2 nó 3 i dtaca leis an mbrat saille. Ar deireadh, trí bheathú ar bhainne cíche, chomh maith le beathú forlíontach agus bailchríoch a chur orthu le beathú gránach ina dhiaidh sin, agus le haois óg an uain (160 lá ar a mhéad), is féidir feoil bhándearg a tháirgeadh ar a bhfuil brat saille an-daingean.

Scriostar an mhír seo a leanas:

“2.1 Saintréithe táirgí a chuirtear ar an margadh Is feoil í a aithnaítnítear ar a dath an-tláith agus í amh, ar feoil í atá bog suánach agus ar bheagán fiáin. Tá clú ar‘Agneau de lait des Pyrénées’ freisin as an mblas atá air, blas nach bhfuil chomh láidir leis na huain fheolmhaigh (ó tharla iad seo a bheith níos sine tráth an mharaithe). Go háirithe, níl aon bhlas follasach ‘olainne’ le sonrú mar atá, a bheag nó a mhór, ar uain fheolmhaigh. ”

Ráthaíonn an TGFC “Agneau des Pyrénées” táirgeadh feola ar leith, ó bhreith (agus roimhe sin fiú amháin, trí bhainistíocht an tréada) go dtí roghnú agus gearradh na gconablach. Ní féidir léi critéir na feola cócaráilte a ráthú, mar sin féin. Rinneadh na tuairiscí sin a scriosadh as an tsonraíocht táirge.

Leagtar amach an fhoráil maidir le deasú an táirge agus gearradh na feola sa tábla seo a leanas:

Conablach iomlán — Conablach — Píosaí gearrtha agus leathchonablaigh Gearradh — PAD [“Prêt A Découper” nó “Réidh lena ghearradh”]: píosaí gearrtha a sheachadtar chuig an dáileoir agus gan ach gearradh breise simplí de déanamh orthu. — UVC [Unité de Vente Consommateur nó “Aonad díolacháin tomhaltóra]: tráidirí ar a bhfuil feoil ghearrtha dheasaithe, le haghaidh seilfeanna féinfhreastail agus í réidh chun a caitheamh.

déantar iad a thuairisciú mar a leanas:

‘Is féidir “L’Agneau des Pyrénées” a chur ar an margadh in chonablach iomlán nó ina leathchonablachh agus é ina bhrat, nó i bhfoirm píosaí gearrtha, agus é úr nó domhainreoite’.

Déanfar píosaí gearrtha a sheachadadh i bhfoirm PAD gan ach gearradh breise simplí de déanamh orthu, nó i bhfoirm UVC, tráidirí ar a bhfuil feoil ghearrtha dheasaithe agus í réidh chun a caitheamh.”

Tá an mhargaíocht faoi tháirgí domhainreoite curtha leis. Fágann na leasuithe sin gur féidir forálacha a leagan síos maidir le “huain fheolmhaigh” a chur ar an margadh.

Táirge séasúrach is ea uaineoil an t-uan diúil, a tháirgtear ón 15 Deireadh Fómhair go dtí an 15 Meitheamh, agus bíonn buaicphointe na táirgthe ann idir mí na Nollag agus mí Eanáir. Táirgtear 80 % de na huain thar thréimhse 3 mhí, rud atá ina bhacainn ar mhargaíocht. Is ábhar mór spéise é domhainreo an táirge TGFC “Agneau des Pyrénées”. An domhainreo, a fhágann gur féidir an táirge a choinneáil níos faide, fágann sé freisin gur féidir é a dhíol le tomhaltóirí thar thréimhse níos faide (rud atá á éileamh acu), gan cur isteach ar a shaintréithe agus gan aon athrú i gcleachtas tógála na gcaorach sna Piréiní. Tá na nósanna imeachta maidir le domhainreo leagtha amach sa mhodh táirgthe.

Seo a leanas na forálacha maidir leis na modhanna deasaithe arna léiriú i gCaibidil “5.1 Marú”, aistrítear iad go Caibidil “2. Tuairisc ar an táirge”.

Na forálacha a leanas:

“Féadfar conablaigh iomlána na n-uan diúil ó na Piréiní a dheasú ar bhealaí éagsúla. I ngach cás déantar an táirge a dheasú ina bhrat. Deasú an chonablaigh Raonta meáchain an chonablaigh Gan cheann ach leis an ‘fressure’ (*1) 5 kg go 10 kg Gan cheann agus gan an ‘fressure’ (*1) Idir 4.5 kg agus 8.5 kg Le ceann agus leis an ‘fressure’ (*1) Idir 5,5 agus 11 kg Le ceann agus gan an ‘fressure’ (*1) Idir 5 kg agus 10 kg

a athscríobh mar a leanas:

“Na conablaigh iomlána de ‘Agneau des Pyrénées’ a bhfuil an tagairt ‘agneau de lait’ [uaineoil an uain diúil] orthu, is féidir iad a dheasú gan cheann agus gan ‘la fressure’ [cosamar feola:an croí, an t-ae, na duáin, an briseán milis, an cogansacha agus na crúba] do mheáchan idir 4,5 agus 8.5 kg; nó gan cheann agus leis an ‘fressure’, ag a bhfuil meáchan idir 5 agus 10 kg. Féadfar conablaigh iomlána ‘Agneaux des Pyrénées’ ar a bhfuil an tagairt ‘agneau de lait’ [an t-uan diúil] a chur ar díol freisin agus an gceann orthu. Agus iad á ndeasú leis an gceann agus gan ‘an fressure’, tá meáchan idir 5 kg agus 10 kg iontu; leis an gceann agus an ‘fressure’, tá meáchan idir 5,5 agus 11 kg iontu.”

As seo amach, is féidir an deasú a dhéanamh leis an gceann agus an fressure nó leis an gceann gan an fressure sa chríoch náisiúnta (rud nach n-údaraítear le haghaidh onnmhairithe ach amháin nuair a aithneofar an TGFC “Agneau de lait des Pyrénées”).

Cuirtear isteach an fhoráil seo a leanas:

“Féadfar an cosamar feola seo a leanas a dhíol freisin faoin TGFC ‘Agneau des Pyrénées’: An ‘fressure’ iomlán, an croí, an t-ae, na duáin, an briseán milis, an cogansacha agus na crúba, bíodh siad úr nó domhainreoite.”

Cuirfear an cosamar feola atá liostaithe thíos leis na táirgí TGFC: An “fressure” iomlán, an croí, an t-ae, na duáin, an briseán milis, an cogansach agus na crúba. Cé is moite den fressure iomlán, a díoladh in éineacht leis an gconablach, níor áiríodh an cosamar feola sa tsonraíocht le haghaidh TGFC “Agneau de lait des Pyrénées”, rud a rinneadh toisc go raibh líon beag deiseanna díolacháin ann ar an margadh tráth an aitheantais mar TGFC. Sa lá atá inniu ann, tá na deiseanna sin ann faoi láthair, agus is deiseanna iad chun luach an chosamair feola lena mbaineann an t-iarratas a fheabhsú agus chun infheictheacht an TGFC leasaithe a mhéadú, is é sin “Agneau des Pyrénées”.

Déanann an leasú ar an gceannteideal “Tuairisc ar an táirge” sa tsonraíocht difear don doiciméad aonair faoin gceannteideal “Tuairisc an táirge lena mbaineann an t-ainm dá dtagraítear i bpointe 1” tríd an uan feolmhaigh a thabhairt isteach, trí mhargaíocht a dhéanamh ar chosamar feola agus ar tháirgí domhainreoite.

5.3. An ceannteideal “Limistéar geografach”

Leasaítear sainmhíniú an limistéir gheografaigh. An ceantar geografach atá cumhdaithe ag an TGFC “Agneau de lait des Pyrénées”, comhfhreagraíonn sé do na bardais go léir sa roinn Fhrancach de Pyrénées-Atlantiques, atá suite i ndeisceart na habhann Gave de Pau agus 10 mbardas sa roinn Hautes-Pyrénées. Tá an teorannú seo leathnaithe chun bardais áirithe sna ranna Francacha seo a leanas a chumhdach, ranna a bhaineann leis na Piréiní:

— Pyrénées-Atlantiques (64)

— Hautes-Pyrénées (65)

— Gers (32)

— Haute-Garonne (31)

— Ariège (09)

— Aude (11)

— Pyrénées-Orientales (66)

Sa dréachtshonraíocht leasaithe, tá liostaithe bardais na ranna a chumhdaítear go páirteach sa limistéar geografach : l’Aude (11), la Haute-Garonne (31), le Gers (32), les Pyrénées Atlantiques (64), les Hautes Pyrénées (65), les Pyrénées Orientales (66), l’Ariège (11).

Tá an ceantar geografach leathnaithe dá bhrí sin chun bardais nua i sléibhte na bPiréiní a chumhdach, bardais atá lonnaithe i ranna Ariège, Aude, Haute-Garonne, Gers, Pyrenees, Hautes Pyrénées agus Pyrénées-Orientales. Is é is cuspóir don leasú seo an limistéar geografach a fhorlíonadh tríd an gcuid láir agus thoir de na Piréiní a áireamh. San áireamh leis an leathnú ar an limistéar sin, tá limistéar iomlán na táirgeachta le haghaidh “Agneau des Pyrénées”. Tá bonn cirt leis an limistéar geografach seo ó tharla go bhfuil pórtha crua na bPiréiní le fáil ann inniu féin mar a bhí riamh agus go ndéantar “Agneau des Pyrénées” a tháirgeadh ar fud na sléibhte sin. Tá táirgeadh na huaineola sin tábhachtach sa chuid seo de Phiréiní na Fraince, mar sin cumhdóidh an limistéar geografach taobh iomlán na sléibhte sin atá suite sa Fhrainc, rud a léiríonn cleachtais feirmeoireachta mar atá faoi láthair agus mar a bhí riamh.

Na heilimintí go léir a bhaineann leis an tuairisc ar an limistéar geografach sa chaibidil seo sa tsonraíocht, déantar iad a scriosadh toisc nach bhfuil sé beartaithe iad a chumhdach anseo.

Déanann an leasú ar an gcuid “limistéar geografach” sa tsonraíocht difear don doiciméad aonair faoi cheannteideal “4. Sainmhíniú achomair ar an limistéar geografach”.

5.4. An ceannteideal “ Cruthúnas tionscnaimh”

Seo a leanas na forálacha:

“Na hoibreoirí éagsúla (feirmeoirí, grúpaí táirgeoirí, seamlais, mórdhíoltóirí agus búistéirí), úsáideann siad gach modh is féidir chun inrianaitheacht a áirithiú agus chun a thionscnamh geografach a ráthú do gach píosa feola a chuirtear ar an margadh. Déantar achoimre ar na forálacha sin sa tábla seo a leanas. Na hoibreoirí ar fad a bhfuil tuairisc orthu thuas agus a bhfuil baint acu le táirgeadh an táirge ón bhfeirm go seilf an tsiopa bhúistéara, is sínitheoirí iad i gcoinbhinsiún lena gcomhaontaíonn siad na forálacha a urramú maidir le coinníollacha táirgthe agus inrianaitheacht an táirge ina limistéar táirgthe. ”

scriostar iad agus cuirtear na forálacha seo a leanas ina n-ionad:

“Na hoibreoirí uile a bhfuil baint acu le táirgeadh agus próiseail ‘Agneau des Pyrénées’ TGFC, ní mór dóibh dearbhú aitheantais a chur faoi bhráid an ghrúpa ionas gur féidir é a údarú. Déantar tionscnamh an uain a ráthú trí na táirgí a shainaithint agus trí chóras inrianaitheachta ón mbun aníos agus ón mbarr anuas. Tá tuairisc ar an tsainaithint agus ar an inrianaitheacht sin sa tábla thíos. ”

A bhuí leis an bhfoclaíocht nua seo, is féidir inrianaitheacht ón mbun aníos agus ón mbarr anuas a shoiléiriú agus a áirithiú ar fud na hearnála.

Tugtar tuairisc ar an gcóras inrianaitheachta lena ndéantar achoimre ar na doiciméid agus ar na taifid is gá agus ar an méid íosta faisnéise a bhfuil coinne leis ag gach céim de thimthriail shaol an táirge (breith, tógáil na n-uan, iad a mharú, conablaigh a roghnú, agus mar sin de). Ní mór na doiciméid sin a bheith ar fáil do chigirí.

An tábla inrianaitheachta seo atá sa tsonraíocht reatha, rinneadh é a thabhairt cothrom le dáta cheana féin chun:

— cleachtais reatha maidir le huain fheolmhaigh a ionchorprú,

— iarratais ar athruithe ar an modh táirgthe a ionchorprú,

— an faireachán ar na céimeanna éagsúla táirgthe a neartú,

— faisnéis rialála nó faisnéis iomarcach a bhaint,

— sonraí maidir le huaineoil na n-uan diúil a thabhairt cothrom le dáta,

Na teimpléid don doiciméad inrianaitheachta atá sa tsonraíocht táirge, rinneadh iad a scriosadh. Is doiciméid thuairisciúla iad sin nach bhfuil aon raon feidhme rialaithe ná dearbhú inrianaitheachta ag baint leo.

Cuirtear isteach eilimintí lena bhféadfar inrianaitheacht an chosamair feola agus na dtáirgí domhainreoite a áirithiú agus scriostar forluí idir an tsonraíocht agus na rialacha ginearálta, mar aon le heilimintí a chumhdaítear leis an nós imeachta cigireachta dá bhforáiltear sa phlean cigireachta.

Áirithítear leis an gcóras inrianaitheachta go gcomhlíonann an táirge TGFC “Agneau des Pyrénées” na saintréithe arna ndeimhniú ag TGFC. Is é atá i gceist le hinrianaitheacht faisnéis riachtanach agus leordhóthanach a choimeád chun ionad tionscnaimh agus comhdhéanamh an táirge a rianú i rith na gcéimeanna a bhaineann lena tháirgeadh, lena phróiseáil agus lena dháileadh. Ráthaítear a dtionscnamh trí shainaithint táirgí agus trí chóras inrianaitheachta ón mbarr anuas agus ón mbun aníos.

Leis an gcóras, sainmhínítear na doiciméid agus na clárúcháin nach mór a sholáthar agus na heilimintí íosta faisnéise a bhfuil coinne leo ag gach céim de shaolré an táirge (tógáil, aistriú, marú, pacáistiú, gearradh, domhainreo).

Ní bhaineann aon cheann de na leasuithe ar an gceannteideal seo leis an doiciméad aonair.

5.5. An ceannteideal “Modh táirgthe”

Tá léaráid ar thimthriall saoil “Agneau des Pyrénées” curtha leis ar a dtugtar míniú físiúil ar na céimeanna táirgthe.

Ní dhéanann an leasú sin ar an tsonraíocht difear don doiciméad aonair.

I gCaibidil:

5.1 Tógáil

5.1.1 Tionscnamh géiniteach

Seo a leanas an fhoráil:

“Ní mór an chaora a bheith de phór Manech ceannrua, Mainech ceanndubh nó Basco-béarnaise.

I gcás an reithe:

— ní mór do na póraitheoirí a bheith de na pórtha crua thuasluaite.

— is féidir ‘pór feola fireann’ (Berrichon du Cher, Charollais, Suffolk et Texel) a úsáid.’ ”

arna leasú mar a leanas:

“Is ó phóraitheoirí fireanna agus baineanna de phórtha áitiúla na bPiréiní a shíolraíonn Agneau des Pyrénées: Aure et Campan, Barégeoise, Basco-Béarnaise, Castillonnaise, Lourdaise, Manech ceanndubh, Manech ceannrua, Montagne Noire, Rouge du Roussillon, Tarasconnaise. Is ó mháthair de phór déiríochta a shíolraíonn an t-uan diúil (Basco-Béarnaise, Manech ceanndubh nó Manech ceannrua); is ó phórtha áitiúla thuasluaite a shíolraíonn an reithe agus is féidir na pórtha Berrichon du Cher, Charollais, Suffolk agus Texel a úsáid. ”

Maidir le huaineoil na n-uan diúil, fanann pórtha na gcaorach baineann gan athrú (Bascobéarnaise, Manech Ceanndubh nó Manech Ceannrua). Leathnaíodh liosta na bpórtha a úsáidtear i dtaca le reithe na n-uan déiríochta chun pórtha eile na bPiréiní a chumhdach: Aure et Campan, Barégeoise, Castillonnaise, Lourdaise, Montagne Noire, Rouge du Roussillon, Tarasconnaise chomh maith leis na pórtha seo a leanas Basco Béarnaise, Manech Ceanndubh Manech Ceannrua Berrichon du Cher, Charollais, Suffolk agus Texel.

Maidir le huain fheolmhaigh, ní údaraítear ach na pórtha seo a leanas:

Aure et Campan, Barégeoise, Castillonnaise, Lourdaise, Montagne Noire, Rouge du Roussillon, Tarasconnaise, Basco Béarnaise, Manech Ceanndubh, Manech Ceannrua. Is iad na pórtha atá le fáil i bPiréiní na Fraince a chomhfhreagraíonn do chleachtais na bhfeirmeoirí.

Cuireadh seacht bpór d’uain diúilas na Piréiní isteach chun comhfhreagairt do tháirgeadh “Agneau des Pyrénées”. Na pórtha sin, is iad pórtha stairiúla iad atá ann fós sna Piréiní agus sna cnoic thart orthu agus is furasta iad a chur in oiriúint do cheantair dheacra agus tá dúchas láidir na bPiréiní iontu chomh maith. An t-uan feolmhaigh a maraítear go déanach (idir 60 agus 160 lá), tá am go leor aige chun teacht ar an gcruth suimiúil ar a bhfuil tréithe sainiúla “Agneau des Pyrénées”, murab ionann agus an uaineoil na n-uan diúil. Dá n-úsáidfí na pórtha feola Berrichon du Cher, Charollais, Suffolk agus Texel, d’fhéadfadh sé tarlú go mbeadh uain ann nach mbeadh ag teacht leis an tuairisc ar an táirge “Agneau des Pyrénées”, rud a chruthódh uain fheolmhacha a bheadh rófhorbartha agus brat saille orthu a bheadh níos láidre ná mar a bhfuiltear ag súil leis chun a bheith tipiciúil.

Déanann an leasú seo ar an tsonraíocht difear don doiciméad aonair faoi cheannteideal 3.2 “Tuairisc ar an táirge”.

5.1.2 Córas bainistíochta

Maidir leis an mbainistíocht, rinneadh í a shonrú tuilleadh:

“Ar feadh na bliana, bíonn na caoirigh seal amuigh faoin aer, seal sa chró caorach agus seal idir an dá áit. Beathaítear na caoirigh ar feadh 210 lá ar a laghad in aghaidh na bliana ar féarach. ”

Fágann an fhoráil sin gur féidir a áirithiú go gcaitheann na caoirigh tréimhsí faoi scáth sa chró caorach agus tréimhsí iomlána amuigh faoin aer chomh maith le tréimhsí idir eatarthu. Táirgeann na caoirigh an bainne, arb é an t-aon bheatha le haghaidh na n-uan diúil é, agus a imríonn ról ríthábhachtach i mbeathú na n-uan feolmhaigh mar a thugtar orthu, uain ar féidir forlíonadh beatha a thabhairt dóibh ina dhiaidh sin.

An leasú seo ar an tsonraíocht, déanann sé difear don doiciméad aonair faoi cheannteideal 3.3.1 Beathú an tréada pórúcháin.

An liosta gránach seo a leanas “arbhar, eorna, triteacál, coirce...”, baintear ón bhforáil iad: “Sa gheimhreadh, braitheann an innilt ar dhálaí aimsire, ach is é féarach príomhfhoinse foráiste i gcónaí é. Tá forlíonadh beatha an gheimhridh bunaithe ar fhoráiste a chaomhnaítear (arbhar, eorna, triteacál, coirce, etc.), tuí agus ábhar beatha comhdhéanta ”

Go deimhin, de bharr an liosta sin, níorbh fhéidir aon rialú a áirithiú. Rinneadh an fhoráil sin a fhorlíonadh ar ball le liosta de na hamhábhair a údaraítear le haghaidh aiste bia an tréada pórúcháin.

Déanann an leasú seo ar an tsonraíocht difear don doiciméad aonair faoi cheannteideal 3.3.1 Beathú an tréada pórúcháin.

An fhoráil seo a leanas “Is ar an bhféarach atá beathú na gcaorach crua déiríochta le linn thréimhsí an earraigh, an tsamhraidh agus an fhómhair”, is mar seo a leanas a dhéantar í a athbhreithniú chun fónadh do chaoirigh déiríochta nach de phórtha Manech agus basco-béarnaises iad, “Is iad na féaraigh is bonn do bheathú na gcaorach le linn thréimhsí an earraigh, an tsamhraidh agus an fhómhair”.

An leasú seo ar an tsonraíocht, déanann sé difear don doiciméad aonair faoi cheannteideal 3.3.1 Beathú an tréada pórúcháin.

Seo a leanas na forálacha a chuirtear leis:

“I gcás nach bhfuil acmhainní bia agus trealamh leordhóthanach ag feirmeacha chun na huain fheolmhaigh a chríochnú, is féidir na huain a chruinniú le chéile i lárionad bailchríche ó sheasca lá d’aois amach agus tar éis dóibh 19 kg ar a laghad de bheomheáchan a bhaint amach go dtí go gcruinneofar iad lena marú. Chun inrianaitheacht a áirithiú, ceanglaítear clib cluaise shonrach bhreise de gach uain ar a mbealach isteach chuig an lárionad bailchríche. Tá aeráil mhaith ag foirgnimh beostoic ina bhfuil bealaí isteach ísle agus bealaí amach arda gan siorraí aeir ag séideadh ar na hainmhithe. Maidir le gach caora a bhfuil uan diúil aici, tá 1.1m2 a laghad ar fáil di san fhoirgneamh. Maidir le huain fheolmhaigh, tá 1.5 m2 ar a laghad ag gach caora, agus tá 0.5 m2 ag gach uain a baineadh den chíoch; fásann na huain ar easair thirim phlandúil. Déanfar na foirgnimh a fholmhú agus a ghlanadh go críochnúil uair sa bhliain ar a laghad. Tá feidhm ag na coinníollacha sin go léir maidir le feirmeoirí a chuireann bailchríoch ar na huain chomh maith le lárionaid bhailchríche agus lotaí beathaithe. ”

Áirítear an fhéidearthacht uan a bhailchríochnú lena marú sa lárionad bailchríche nuair a shroicheann siad beomheáchan 19 kg. Déantar an chéim seo sa cheantar geografach mar is cuid lárnach í de thógáil na n-uan. Tá na coinníollacha beathaithe céanna ag an uan agus a bhíonn ar an bhfeirm ar ar rugadh é. Ar thaobh amháin, tá feirmeacha i bPiréiní lárnacha na Fraince an-scartha ó chéile, go háirithe i gcuid de na réigiúin in uachtar sléibhte. Cruthaíonn sin fadhbanna a bhaineann le cruinniú na n-uan agus ó thaobh gránaigh agus beathú chomhlántach a iompar chucu. Ar an taobh eile, i dtaca le feirmeoirí áirithe, go háirithe iad siúd a chleachtann buailteachas, ní féidir na huain a bhailchríochnú ar chúiseanna éagsúla: easpa trealaimh agus acmhainní foráiste go háirithe. Ar an dá chúis a luaitear thuas, féadfar uain a chruinniú le chéile i lárionad bailchríche tar éis 60 lá agus nuair a shroichtear íosmhéid 19 kg beomheáchan, is féidir iad a choinneáil ann go dtí go gcruinneofar iad lena marú. I bhfírinne, faoin am atá meáchan 19 kg bainte amach ag na uain, tá an chéad chéim den lachtadh agus den bhfás curtha de. Tá sé forbartha go leor chun cur suas le hathruithe sa bheathú. Chun inrianaitheacht na n-uan sin a áirithiú, ceanglaítear clib cluaise shonrach bhreise de gach uain ag an mbealach isteach go dtí an lárionad bailchríche.

An fhaisnéis bhreise a bhaineann le dálaí tithíochta na n-ainmhithe i bhfoirgnimh, fágann sí gur féidir coinníollacha a leagan síos a bheidh le comhlíonadh i dtaca le foirgnimh bheostoic agus ar an gcaoi sin, is féidir feabhas a chur ar leas na n-uan: dlús uan de réir aoise agus caoirigh oiriúnacha (in éineacht lena huain), aeráil mhaith, gan siorradh aeir ag séideadh ar na hainmhithe, agus easair thirim phlandúil. Tá na dálaí sin níos tábhachtaí fós toisc gur féidir uain fheolmhaigh a thógáil i lárionad bailchríche (sa cheantar geografach) ar feadh 100 lá ar a mhéad.

Ní dhéanann an leasú sin ar an tsonraíocht difear don doiciméad aonair.

5.1.3.1 Beathú an tréada pórúcháin (ar a dtugtaí “Beathú máithreacha” roimhe)

Na forálacha a leanas:

“Beathaítear na caoirigh ar féarach ar feadh 8 mí ar a laghad in aghaidh na bliana”

Arna leasú mar a leanas:

“Beathaítear na caoirigh ar féarach ar feadh 210 lá ar a laghad in aghaidh na bliana”.

An coinníoll maidir le ham ar féarach, d’imigh sé ó 8 mhí (240 lá) go 210 lá, is é sin le rá laghdú míosa. Trí thréada de phórtha diúil a thabhairt isteach agus tríd an limistéar geografach a leathnú, fágann srianta áirithe aeráide, topagrafacha nó teicniúla, nach féidir na caoirigh feirme uile a chur ar féarach ar feadh 8 mí sa bhliain. Mar sin féin, os rud é gur cleachtas féaraigh é atá lárnach agus atá ann leis na cianta sna feirmeacha sléibhe sin, moltar tréimhse 7 mí ar a laghad. Tá sé sin ag teacht leis an gcleachtas atá ag na feirmeoirí caorach i bPiréiní na Fraince.

An leasú sin ar an tsonraíocht, déanann sé difear don doiciméad aonair faoi cheannteideal 3.3.1 Beathú an tréada pórúcháin.

Scriostar an fhoráil seo a leanas:

“Déanfar ábhair bheatha chomhdhéanta a dháileadh chun an foráiste a chomhlánú de réir riachtanais na gcaorach agus comhdhéantar de na hábhair seo a leanas iad:

— Gránaigh maille lena dtáirgí agus a bhfotháirgí

— Síolta léagúm maille lena dtáirgí agus a bhfotháirgí

— Olashíolta, maille lena dtáirgí agus a bhfotháirgí lena n-áirítear cáca ola (pís talún, síol ráibe, soighe, lus na gréine, líon)

— Tiúbair, fréamhacha maille lena dtáirgí agus fotháirgí

— Foráiste, lena n-áirítear gairbhseach

— Síolta eile, torthaí maille lena dtáirgí agus fotháirgí eile

— Mianraí

— Breiseáin a údaraítear leis na rialacha atá i bhfeidhm

— Táirgí nítrigine arna n-údarú leis an reachtaíocht atá i bhfeidhm. Tá cosc ar úiré a úsáid.

Ar an bhfeirm agus arna ndéanamh ag an táirgeoir, údarófar an méid seo a leanas:

— Bia a dhéantar ar an lá a dháiltear é a mheascadh idir earraí beathaithe ón gciondáil bhunúsach agus bianna ón liosta thuas.

— Ábhair bheatha a mheascadh ón liosta thuas

Ceadaítear foinsiú seachtrach beatha measctha a dhéantar ó bheatha na ciondála bunúsaí agus beatha ón liosta thuas go dtí an 1 Samhain 2011, ar choinníoll go léirítear go soiléir ar a lipéadú liosta na gcomhábhar, a dtionscnamh agus a gcainníocht.”

Cuirtear an méid seo a leanas ina ionad:

“Déanfar ábhair bheatha chomhdhéanta a dháileadh chun foráiste na ciondála bunúsaí a chomhlánú de réir riachtanais na gcaorach agus comhdhéantar de na hábhair seo a leanas iad:

— Gránaigh maille leis na táirgí a fhaightear uathu,

— Olashíolta agus táirgí a fhaightear uathu nach ó fhoinse phailme agus ó eithne pailme iad

— Síolta léagúim agus táirgí a fhaightear uathu

— Síolta eile agus táirgí eile a fhaightear uathu,

— Tiúbair, fréamhacha, cána siúcra agus táirgí a fhaightear uathu sin: ní féidir níos mó ná 5 % de mheáchan iomlán na beatha cumaisc a bheith i dtáirgí a fhaightear ón gcána siúcra agus ón mbiatas siúcra

— Alfalfa díhiodráitithe i bhfoirm stopallán

— Mianraí agus táirgí a fhaightear uathu seachas min chnámh agus luaith cnámh dígheilitínithe

— Fotháirgí coipthe miocrorgánach údaraithe: Giostaí agus comhpháirteanna giosta (giostaí beorach), fíonfhuíoll (CMS (molás comhdhlúite)), fotháirgí aigéid ghlútaigh L-ghlútamach, stáirse, stáirse réamhgheilitínithe, Mona agus délicrídí d’aigéad sailleach, gliocairín, propán-1,2-dé-ól (gliocól próipiléine),

Is iad seo a leanas na breiseáin údaraithe:

— Breiseáin theicneolaíocha

— Breiseáin chéadfacha: Comhdhúile blaistithe

— Breiseáin chothaitheacha: vitimíní, comhdhéanta de riandúile agus aimínaigéid. Tá cosc ar úiré agus a dhíorthaigh

— Breiseáin zóiteicniúla: feabhsaitheoirí díleáiteachta, cobhsaitheoirí fhlóra na stéige, breiseáin zóiteicniúla eile

Tá siad seo a leanas údaraithe chun an beathú a dhéanamh:

— Ábhair bheatha a mheascadh ón liosta thuas,

— Beatha a mheascadh idir foráiste agus an bheatha a liostaítear thuas.

— ar choinníoll go ndéantar an meascán ar an bhfeirm.

Tá cosc ar mheascáin iomlána, is é sin le rá meascáin d’fhoráiste agus den bheathú thuasluaite, a dhéantar lasmuigh den fheirm.

Tá toirmeasc ar OGManna, anabóirí, béite-agónaithe agus substaintí eile a bhfuil éifeacht hormónach nó tíorastatach acu, min feola agus aon phróitéin eile de thionscnamh ainmhíoch a úsáid i mbeathú an tréada phórúcháin.”

Nuashonraítear liosta na n-amhábhar chun a bheith i gcomhréir le Rialachán (AE) Uimh. 68/2013 ón gCoimisiún an 16 Eanáir 2013 maidir le Catalóg na n-amhábhar le haghaidh beathú ainmhithe.

An togra maidir le caoirigh a bheathú, tá sé níos srianta agus cuireadh teorainn le liosta na mbreiseán i gcomhréir le cleachtais san earnáil.

Tá cosc sainráite ar amhábhair áirithe sa tsonraíocht ionas nach n-údarófar iad de thaisme má thagann athrú ar na rialacha atá i bhfeidhm faoi láthair. Áirítear leis seo anablaigh, béite-agónaithe agus substaintí eile a bhfuil éifeacht hormónach nó tíorastatach acu, min feola agus aon phróitéin eile de thionscnamh ainmhíoch.

An fhoráil lena leagtar síos an dáta ar a ndéanann an táirgeoir an meascán den bheathú “lá a dháilte” ar an bhfeirm, arna dhéanamh ag an táirgeoir ar an bhfeirm, idir an beathú don chiondáil bhunúsach agus an beathú ó liosta na n-amhábhar, rinneadh é a scriosadh. Ós rud é gur ábhar tirim atá sa chiondáil go bunúsach, níl aon tosca ann a fhágann nach féidir an meascán a dhéanamh cúpla lá sula ndáilfear é.

Ní dhéanann an leasú sin ar an tsonraíocht difear don doiciméad aonair.

5.1.3.2 Beathú na n-uan

Beathú bhainne na gcaorach

Seo a leanas na forálacha: “Na huain diúil, fanann siad i rith an ama lena máthair sa timpeallacht chéanna. Déantar na huain a bheathú go heisiach ar bhainne caorach ar chíoch na caora. Suas le 45 lá, is féidir 100 % de riachtanais na n-uan a chumhdach le bainne a thálann an mháthair. ”

a leasú mar a leanas:

“Sula mbaintear an t-uan den chíoch, maireann na huain in éineacht lena máthair sa timpeallacht chéanna. Fanann na huain ar chíoch na máthar agus iad ar féarach sna cuibhrinn agus fanann siad lena máthair i gcró na gcaorach, ach is féidir iad a scaradh uathu i rith an lae, go háirithe nuair a dhéantar na máithreacha a bheathú. Is ar bhainne a máthar amháin a bheathaítear na huain diúil trína gcur ar an gcíoch. Suas le 45 lá, is féidir 100 % de riachtanais na n-uan a chumhdach le bainne a thálann an mháthair An t-uan ar a dtugtar ‘uan feolmhaigh’, is ar bhainne a mháthar amháin a chothaítear é trína chur ar an gcíoch ar feadh 60 lá ar a laghad. ”

Na forálacha leasaithe sin, fágann siad gur féidir cleachtais táirgthe na n-uan feolmhaigh a chur le cleachtais táirgthe an uain diúil sula mbaintear den chíoch iad.

Déanann an leasú seo ar an tsonraíocht difear don doiciméad aonair faoi cheannteideal 3.3.2. Beathú na n-uan.

An léaráid thuairisciúil a léiríonn cuar táirgthe bainne na caora in imeacht bliana, scriostar é toisc nach bhfuil ann ach léaráid thuairisciúil.

Ní dhéanann an leasú sin ar an tsonraíocht difear don doiciméad aonair.

Maidir leis an bhforáil:

“Na huain a bheathaítear ar bhuidéal diúil (mar gheall ar easpa bainne ón mháthair nó ar ilbhreith), eisiatar iad ón TGFC. ”

cuirtear an fhoráil seo a leanas ina hionad:

“Trí shaolré uain a bhfuil a fheoil ceaptha a bheith ina ‘Agneau des Pyrénées’, tá cosc ar bheathú le púdair bhainne shaorga.’”

Leis an bhforáil seo, déantar an cosc ar bheathú phúdair bhainne shaorga a shimpliú.

Ní dhéanann an leasú sin ar an tsonraíocht difear don doiciméad aonair.

An beathú comhlántach

Na ceanglais maidir le beathú comhlántach do “uain fheolmhaigh”, cuirtear isteach iad trí na forálacha seo a leanas:

“Tá bunbheathú an uain bunaithe ar bhainne na máthar, ach féadfar beathú comhlántach a thabhairt don uan feolmhaigh le táirgí plandúla, mianraí agus vitimíní. Tá an beathú comhlántach sin comhdhéanta d‘fhoráiste seachas sadhlas nó foráiste idirmheánach agus tuí, agus ábhair bheatha chomhdhéanta a ullmhaítear ar an bhfeirm nó a cheannaítear ar bhonn tráchtála. ”

“Beidh ábhair bheatha comhdhéanta déanta as:

— Gránaigh agus táirgí a fhaightear uathu

— Síolta ola nó torthaí olúla agus táirgí a fhaightear ó fhoinsí eithne pailme agus pailme

— Síolta léagúim agus táirgí a fhaightear uathu

— Tiúbair, fréamhacha cána siúcra agus táirgí a fhaightear uathu sin; ní féidir níos mó ná 5 % de mheáchan iomlán an bheathaithe chomhdhéanta cumaisc a bheith i dtáirgí a fhaightear ón gcána siúcra agus ó bhiatas

— Síolta agus táirgí eile a fhaightear uathu

— Alfalfa díhiodráitithe i bhfoirm stopallán

— Mianraí agus táirgí a fhaightear uathu seachas min chnámh agus luaith cnámh

— Fotháirgí coipthe miocrorgánach údaraithe: Giostaí agus comhpháirteanna giosta (giostaí beorach), fíonfhuíol [CMS (molás comhdhlúite)], fotháirgí aigéid ghlútaigh L-ghlútamach, Amidon, stáirse réamhgheilitínithe, Mona agus délicrídí d’aigéad sailleach, —própán-1, 2 dé-ól ailgionáit (gliocól próipiléine),

Is iad seo a leanas na breiseáin údaraithe:

— Breiseáin theicneolaíocha: Frithocsaídeoirí, ceanglóirí, gníomhaithe frithstolptha

— Breiseáin chéadfacha: Comhdhúile blaistithe

— Breiseáin chothaitheacha: vitimíní, comhdhúile riandúile, aimínaigéid. Tá cosc ar úiré agus táirgí a bhfaightear uathu

— Breiseáin zóiteicniúla: feabhsaitheoirí díleáiteachta, cobhsaitheoirí fhlóra na stéige, breiseáin zóiteicniúla eile

Ní mór 30 % ar a laghad de mheáchan iomlán an bheathaithe chomhdhéanta a bheith ina ghránaigh agus ina dtáirgí a fhaightear ó ghránaigh. ”

Cuirtear liosta na n-amhábhar isteach chun a bheachtú cad atá an t-uan trom i dreideáil a fháil agus tá an liosta sin i gcomhréir le Rialachán (AE) Uimh. 68/2013 ón gCoimisiún an 16 Eanáir 2013 maidir le Catalóg na n-amhábhar le haghaidh beathú ainmhithe.

Tá liosta na n-amhábhar agus na mbreiseán teoranta agus tá sé ag brath ar chleachtais na n-oibreoirí san earnáil maidir le huain fheolmhacha.

Déantar céatadán de gránaigh agus táirgí a fhaightear astu a chur leis chun cothromaíocht sa chandam a áirithiú ionas gur féidir na huain a ramhrú i gceart gan éagothroime a bheith ann a dhéanfadh dochar do leas an ainmhí agus a dhéanfadh dochar do shaintréithe na feola.

Déanann an leasú seo ar an tsonraíocht difear don doiciméad aonair faoi cheannteideal 3.3.2. Beathú na n-uan.

5.1.4 Cóireálacha sláintíochta (ar a dtugtaí “Bainistíocht agus cóireáil sláintíochta”)

An fhoráil seo a leanas:

“- I gcás caorach, ní mór do tháirgeoirí: — na pleananna sláintíochta d’fheirmeoireacht beostoic a ghlac Stiúrthóireacht na Seirbhísí Tréidliachta (DSV) — cead a thabhairt aon phróiseáil a dhéanamh a mheasann seirbhís theicniúil an ghrúpa a bheith riachtanach.

Beidh an chóireáil teoranta do na hidirghabhálacha sin a bhfuil fíorghá leo chun dea-shláinte na n-ainmhithe a chaomhnú agus a choinneáil agus chun atáirgeadh a rialú. ”

scriosadh é toisc, ar thaobh amháin, go mbaineann sé le heilimintí éigeantacha a ndéanann seirbhísí stáit faireachán orthu, agus ar an taobh eile, le heilimint nach féidir a iniúchadh rud a fhágann go bhfuil siad iomarcach.

Maidir leis an bhforáil:

“Ní ghlactar le haon chóireáil shláintíoch ná antaibheathach i gcás na n-uan. Más gá cóireáil a dhéanamh de bharr fadhb mhór shláintíochta, cuirfidh an feirmeoir an méid sin in iúl dá ghrúpáil agus déanfaidh sé nóta faoi ar a leabhar breithe uan. Eisiatar an t-uan ón TGFC ina dhiaidh sin.”

leasaítear mar a leanas:

“Ní ghlactar le haon chóireáil sláintíoch ná antaibheathach i gcás uan ar tál. Má tá cóireáil ag teastáil de bharr fadhb mhór shláintíoch, cuirfidh an feirmeoir an méid sin in iúl dá ghrúpáil agus déanfaidh sé nóta faoi ar a leabhar breithe uan. Dá bhrí sin, eisiatar uan diúil ón TGFC. ”

Maidir le huain fheolmhaigh, moltar an fhoráil seo a leanas: “Maidir le huain ar a dtugtar uain fheolmhacha, má thugtar cóireáil leighis agus má tá an tréimhse aistarraingthe reachtúil roimh an marú níos lú ná 7 lá, ní mór íostréimhse 7 lá a chomhlíonadh, mar sin féin, idir deireadh na cóireála agus an marú.”

Forlíontar an fhoráil bhunaidh chun a shoiléiriú gur uaineoil na n-uan diúil atá i gceist. Ina theannta sin, cuireadh isteach an foráil san am céanna maidir leis an “uan feolmhaigh”. Coinnítear an toirmeasc ar antaibheathaigh a úsáid i gcás na n-uan ar tál, ach ceadaítear an úsáid chéanna d’uain fheolmhacha mar a thugtar orthu, ag brath ar na coinníollacha a bhíonn i gceist, ach oideas ón tréidlia a fháil agus faoi réir na spriocdhátaí reachtúla d’úsáid na dtáirgí sin, fad is a fhorchuirtear 7 lá ar a laghad idir deireadh aon chóireála agus an marú, mura dteastaíonn tréimhse fanachta 7 lá don chóireáil sin. Tá na cóireálacha seo údaraithe le haghaidh na n-uan feolmhaigh, toisc gur ainmhí níos sine é agus dá bhrí sin is mó a d’fhéadfadh sé a bheith ar neamhchosaint ar neamhoird a fhágann go bhfuil a n-úsáid riachtanach.

Ní dhéanann an leasú sin ar an tsonraíocht difear don doiciméad aonair.

I gCaibidil:

5.2 Bailiú na n-uan (ar a dtugtaí “imeacht ón bhfeirm agus an t-iompar”)

Scriostar an mhír seo a leanas:

“Féadfar uain a dhíol a luaithe a bheidh beomheáchan 9 kg ar a laghad agus nach mó ná 16 kg bainte amach aige. Féadfaidh an t-ainmhí filleadh ar an bpointe bailiúcháin ansin. Déantar an t-iompar faoi na coinníollacha arna sainiú ag AFNOR NF V 00-051. Déanfar caighdeáin áitíochta feithiclí a chomhlíonadh chun róphlódú ró-ualú a sheachaint.”

An fhaisnéis sa chéad chuid, ní bhaineann sí ach le huain diúilamháin. Rinneadh an fhaisnéis maidir le beomheáchan a scriosadh ach coinníodh an fhaisnéis maidir le meáchan an chonablaigh sa chuid seo a leanas maidir le marú.

Na heilimintí eile den mhír seo, tá siad iomarcach i ngeall ar na rialacha ginearálta agus dá bhrí sin scriostar iad.

cuirtear an mhír seo a leanas leis:

“Láimhseáiltear na hainmhithe go cúramach le linn an tógála agus go háirithe le linn sórtála nuair a fhágtar an fheirm chun aon fhoinse struis a sheachaint a mhéid is féidir. Tá cosc ghreim a ghlacadh ar olann na n-ainmhithe. Ní cheadaítear aon substaint a thabhairt do na hainmhithe chun iad a shámhú roimh an iompar. Leagtar amach sa mhír seo na coinníollacha maidir le hainmhithe a láimhseáil le linn oibríochtaí bailithe agus iompair. ”

Scriostar an fhoráil seo a leanas:

“Tráth na fála ag an bpointe bailiúcháin, déanfar roghnúchán. Go ndéantar ainmhithe nach ainmhithe TGFC iad (a bhfuil marc datha orthu ar a ndroim agus a aithnítear ar an ordú seachadta) a shórtáil ó ainmhithe ar TGFC iad. Bainfidh an teicneoir as an luchtóg TGFC iad siúd atá ró-chranda (déantar láimhsiú lumbach i gcás amhrais agus má mhothaítear veirteabraí, déantar an t-uan íosghrádú), agus a bhfuil lochtanna fisiceacha ag baint leo (bacaíl, etc.). Déantar an t-uan a mhothú thart ar na easnacha chun a dheimhniú go bhfuil meatáin ann agus déantar brat saille an ainmhí a thomhas ó thaobh amhairc de. Ar bhonn ginearálta, is é an teicneoir céanna a dhéanann an oibríocht seo i gcónaí. A bhuí lena thaithí agus lena fhios gnó, is féidir leis a mheas go tapa an féidir leis an uan an TGFC a chomhlíonadh. Ansin na huain atá incháilithe don TGFC ina mbaisceanna, déantar iad a ghrúpáil i mbaisceanna. Nuair a thagann laghdú ar líon na n-uan a bhailítear nó nuair atá na coinsíneachtaí níos mó, féadfar na huain atá grúpáilte ag an bpointe bailiúcháin a iompar go dtí lárionad bailchríche, áit a sórtálfar iad sula rachaidh siad chuig an seamlas.”

agus cuirtear an méid seo a leanas ina ionad:

“Nuair nach bhfuil ach líon beag uan ann, féadfar na huain a ghrúpáil le chéile ag pointe bailiúcháin ar dtús báire. Sa chéim seo ní dhéantar ach baisceanna beaga uan a dhíluchtú ag suíomh ar leith, chun baisc níos mó a chruthú lena hiompar chuig an lárionad bailchríche nó go díreach chuig an seamlas. Comhthiomsú modhanna iompair is ea é. Ag an bpointe bailiúcháin, ní cheadaítear aon bheathú a thabhairt. I gcás ina dtéann ainmhithe nach ainmhithe TGFC iad trí lárionad bailchríche, déantar iad a shórtáil ó na hainmhithe sin atá incháilithe do TGFC (a bhfuil marc datha orthu ar a ndroim agus a aithnítear ar an ordú seachadta). Iad siúd atá róchchranda agus/nó a bhfuil lochtanna fisiciúla orthu (bacaíl, etc.) baintear ón mbaisc TGFC iad. Is ionann an beathu, an tithíocht agus na coinníollacha sláintíochta sa lárionad bailchríche agus ar an bhfeirm.”

Tugadh isteach cur chuige lena n-aistrítear na huain trí mheán an phointe bhailiúcháin agus an lárionaid bhailchríche chun cleachtais póraitheoirí na n-uan feolmhaigh, mar a thugtar orthu, a chur i gcomhréir le cleachtais fheirmeoirí na n-uan. Beidh coinníollacha beathaithe, sláintíochta agus tithíochta san áireamh feasta sa chuid sin chun gur fearr is féidir cleachtais na n-ionad sin a rialú.

Seo a leanas an abairt: Modhnaítear “An t-am idir an fheirm tógála a fhágáil agus an marú, ní bheidh sé níos faide ná 24 uair an chloig” toisc nach mbaineann sé ach le huain ar tál: “I gcás a n-uan ar tál, an t-am idir an fheirm tógála a fhágáil agus an marú, ní bheidh sé níos faide ná 24 uair an chloig”.

Chomh maith leis an bhforáil sin, cuireadh leis amanna nua le haghaidh na dturas agus na dtréimhsí fanachta i ndáil le huain fheolmhaigh a thabhairt isteach:

— “I dtaca le fad an iompair idir an fheirm tógála (feirm na breithe nó an lárionad bailchríche más infheidhme) agus lota beathaithe, ní bheidh sé níos faide ná 12 uair an chloig.

— Is é 6 uair an chloig an uastréimhse iompair idir an lárionad bailchríche agus an seamlas.

— Is é 96 uair an chloig an uastréimhse fanachta sa lárionad bailchríche.

— I gcás uain ar a dtugtar uan feolmhaigh, is é 114 uair an chloig an uastréimhse idir an t-imeacht ón bhfeirm agus an marú.

— I gcás na n-uan feolmhaigh, an t-am idir an fheirm tógála a fhágáil agus an lárionad bailchríche a bhaint amach, ní bheidh sé níos faide ná 48 n-uair an chloig. ”

Scriosadh an abairt “An t-am iompair idir pointe chruinnithe deiridh na n-uan (lárionad bailiúcháin nó lárionad bailchríche) agus an seamlas, ní bheidh sé níos faide ná 8 n-uair an chloig”, mar gur leagadh amach cleachtais reatha cheana sna tograí roimhe seo agus gur féidir an t-am iompair a theorannú ó phointe amháin go pointe eile agus an t-am a chaitear i ngach suíomh a theorannú.

Ní dhéanann na leasuithe sin ar an tsonraíocht difear don doiciméad aonair.

I gCaibidil:

5.3 Marú

Maidir leis na forálacha:

“Is i seamlais arna bhformheas ag CEE agus arna n-údarú ag an gComhlacht Deimhniúcháin amháin a mharófar na huain. Ceanglaítear ar sheamlais rialacháin maidir le sláinteachas a chomhlíonadh.”

“Cuirtear néal ar an ainmhí, sula ndéantar an fhuiliú, i gcomhréir leis an rialachán trí leictreamharú. ”

go mbaineann siad leis na rialacha ginearálta agus scriosadh iad dá bhrí sin.

An fhoráil seo a leanas:

“Ní mór gach beart a chur chun feidhme lena áirithiú nach mbeidh ainmhithe faoi strus, a oiread agus is féidir, roimh an marú agus lena linn. ”

tá friotal nua curtha ar an bhfoclaíocht mar seo a leanas:

“Tugtar na hainmhithe isteach chuig an an ionad stiúda gan strus agus faoi shuaimhneas, agus láimhseáiltear na hainmhithe go réidh. Déanfar ainmhithe a shrianadh agus cuirtear néal orthu faoi shuaimhneas.”.‘.

An fhoráil maidir leis an tréimhse uasta is féidir le huan a bheith scartha ó bhainne a mháthar (uasmhéid 24 uair an chloig), scriosadh ón gceannteideal “5.3 An marú” agus aistríodh go dtí an ceannteideal “5.2 Bailiúchán na n-uan” roimhe seo í.

Cuireadh isteach an fhoráil seo a leanas, “Ní mór gach iarracht a dhéanamh chun baisceanna uan TGFC a mharú le linn an leathlae chéanna” chun an baol go ndéanfaí ionadú a sheachaint.

An fhoráil seo a leanas:

“Maraítear na huain tráth nach déanaí ná 45 lá, tráth a bheidh beomheáchan 9 kg ar a laghad agus uasmhéid 16 kg iontu”.

déantar athbhreithniú mar seo a leanas:

“Maraítear uain diúil tráth nach déanaí ná 45 lá agus uain feolmhaigh idir 60 lá agus 160 lá.”

An fhoráil lena sonraítear nár mhór beomheáchan an uain diúil a bheith idir 9 agus 16 kg, scriosadh í mar go bhfuil foráil ann cheana maidir le meáchan an chonablaigh, foráil atá comhghaolmhar leis an mbeomheáchan sin, agus is leor é chun saintréithe an táirge a léiriú agus chun rialú beacht ar an uan sin a áirithiú. Tá aois mharaithe na n-uan feolmhaigh curtha leis idir 60 lá agus 160 lá.

Cuirtear isteach an fhoráil seo a leanas: “Déanfar réamhroghnúchán trí bhíthin marcáil shonrach, bíodh sé trí stampa ar dhiallait an uain, ar lipéad na meáite nó trí lipéad réamhroghnúcháin.” ’

Fágann sin gur féidir inrianaitheacht conablach réamhroghnaithe a fheabhsú.

An fhoráil seo a leanas:

“Déanfar roghnú deiridh na gconablach don TGFC tar éis a bhfuilithe. Déanann an t-oifigeach roghnúcháin conablaigh fhuaraithe a sheiceáil. Ní mór dath na feola a mheasúnú i gceart nuair a bheidh an tsaill reoite, agus sa chás sin amháin. ”

cuirtear an méid seo a leanas ina ionad sin:

“Déanfar roghnú deiridh na gconablach don TGFC tar éis a bhfuilithe. Déantar meastóireacht ar dhath na feola agus, i gcás na huaineola feolmhaí, ar cháilíocht na saille.”

Ionchorpraítear sa leasú sin critéir roghnúcháin maidir le dath na feola agus cáilíocht na saille (cion saille agus dath) le haghaidh na n-uan feolmhaigh. Is féidir an roghnú deiridh a dhéanamh ar chonablach tirim roimh fhuarú nó ina dhiaidh, ag brath ar an oibreoir. Ar an gcúis sin, scriosadh an téarma “fuaraithe” chun cleachtais éagsúla na ngearrthóirí agus na seamlas atá ag gabháil don phróiseas a chur san áireamh.

Maidir leis an bhforáil:

“Deasú an chonablaigh, trí gach conablach a bhfuil locht feannta air, mar shampla, smál, spota agus brúnna, a bhaint. ”

ní athrófar an fhoclaíocht seo ach amháin mar seo a leanas:

“Gach conablach a bhfuil máchail, smál nó brú orthu, baintear amach iad.”

Cuireadh ráthaíocht bhreise isteach, i ndáil le híosghrádú conablach, chun baol an ionadaithe a theorannú tríd an bhforáil seo a leanas:

“Maidir le conablaigh íosghrádaithe ar a bhfuil lipéad réamhroghnúcháin, bainfear aon aitheantas a thagraíonn don mharcáil shonrach a chuirtear in áirithe d’uain atá incháilithe le bheith ina n-uain TGFC.”

Mír maidir le saintréithe chonablach uaineola na n-uan diúil:

“- Meáchan an chonablaigh: idir 4.5 kg agus 11 kg

- An brat saille: 2 agus 3 maidir le greille EUROP

- an cion saille ar an bhfeoil agus ar cháilíocht na saille: an measúnú ceart ar chaighdeán na saille, ní féidir é a dhéanamh ach amháin nuair atá an saille reoite, is é sin le rá ar chonablach fuaraithe. An tsaill An tsaille, agus í idir bán agus bándearg éadroim, ní mór di a bheith daingean cé is moite de saillí boga (olacha) eile. ‘Olúil’ agus/nó an-daite.

- Dá bhrí sin, seiceáil datha agus uigeachta atá ann.- ní mór do dhath na feola a bheith bándearg éadrom ar fud an chonablaigh.

Déanfar an breithiúnas faoi sholas nádúrtha nó le lampaí caighdeánaithe. ”

a leasú ionas go léifear mar a leanas é:

“Tá meáchan idir 4,5 agus 11 kg i gconablach na n-uan diúil, agus a mbrat saille idir 2 nó 3 de réir greille EUROP (beagchlúdaithe nó clúdaithe). I dtaca le dath na feola, arna measúnú faoi sholas nádúrtha nó le lampaí caighdeánaithe, tá sé idir bándearg agus bándearg éadrom ar fud an chonablaigh. ”

Ní dhéantar ach aon bheachtú amháin, is e sin go bhfuil an fheoil idir bándearg agus bándearg éadrom in ionad bándearg amháin. Tá sé seo ag teacht níos mó le dath na feola arna breathnú.

Cuireadh saintréithe na gconablach uan leis:

“Tá meáchan idir 13 kg agus 22 kg i conablaigh na n-uan feolmhaigh. Tugtar rátáil R nó O ar a gcruth de réir na greille EUROP agus brat saille 2 nó 3 orthu. Tá dath bándearg ar an bhfeoil. Tá an tsaille idir bán agus rud beag daite, de dhéine 1 go 2. Tá sí daingean nó an-daingean, de dhéine ó 1 go 2.”.

Cuireadh isteach scála maidir le déine dhatha na saille agus scála eile maidir lena daingne chun na saintréithe a chomhfhreagraíonn dá bhfuil ceadaithe a léiriú.

Dréimire déine Tuairisc 1 Saill bhán ar an gconablach ar fad 2 Saill a bhfuil dath an-éadrom uirthi ar an gconablach ar fad nó ar chuid de 3 Saill dhaite: donn buí, oráiste nó donn éadrom ar an gconablach iomlán nó dath níos láidre fós, ach sin ar chuid den chonablach amháin 4 Saill an-daite thar an gconablach iomlán





Dréimire déine Tuairisc 1 Saill an-daingean: ní mór don bhrat saille a bheith daingean ar an gconablach iomlán. 2 Saill dhaingean: tá an brat saille daingean ach d’fhéadfadh fabhtanna a bheith ann, go háirithe ar dhroim an chonablaigh. 3 Saill bhog ar an gconablach ar fad 4 Saill an-bhog agus olach ar an gconablach ar fad

Maidir le huain fheolmhacha, comhfhreagraíonn meáchan conablaigh idir 13 kg agus 22 kg do chleachtais an táirgthe. Cruth R nó O is tipiciúla a bhíonn ar uain de phórtha crua, ar nós phórtha na bPiréiní, rud a shonraítear go háirithe sna pórtha sin. Na pórtha sin atá curtha in oiriúint d’aeráid na bPíréiní agus do bhardas La Marche, déanann siad conablaigh shonracha fhadaithe.

Na leasuithe sin ar an tsonraíocht táirge, ní dhéanann siad difear don doiciméad aonair ach amháin i gcás na leasuithe sin a luadh cheana, leasuithe a bhaineann leis an tuairisc ar an táirge.

5.4 Gearradh agus pacáistiú

Cuirtear isteach an fhoráil seo a leanas chun inrianaitheacht níos fearr a áirithiú:

“Glacfar na réamhchúraimí seo a leanas chun aon bhaol go ndéanfaí feoil TGFC a ionadú a sheachaint:

— Eagraítear an tsaotharlann feola ionas gur féidir gearradh táirgí TGFC a dheighilt go soiléir ó thaobh ama agus spáis de ó tháirgí eile.

— an fheoil atá faoi réir TGFC, gearrtar í i mbaisceanna de réir sraith ama réamhchinntithe sa lá nó sa tseachtain.”.

Maidir leis na forálacha:

“Ní mór do shaotharlanna rialacháin sláintíochta a chomhlíonadh. Ní mór iad a fhormheas i gcomhréir leis na rialacha atá i bhfeidhm. ”

agus

“Féadfaidh an seamlas nó an tsaotharlann gearrtha (UVCI [‘Unités de Vente Consommateur Industrielle’ nó aonaid díolacháin tomhaltóra tionsclaíoch]) nó an dáileoir (UVCM [‘Unités de Vente Consommateur Magasin’ nó aonaid díolacháin tomhaltóra siopa]) an fheoil a ghearradh agus pacáistiú ina gciondálacha do thomhaltóirí.”

scriosadh iad toisc go bhfuil siad iomarcach de réir na rialacha ginearálta.

Maidir leis an bhforáil:

“Féadfar an uainfheoil a dhíol i gconablaigh, i ngearrthacha le haghaidh mórdhíola nó i gciondálacha do thomhaltóirí. (UVCI nó UVCM). ”

leasaítear mar a leanas:

“Féadfar uain a dhíol i gconablaigh, i ngearrthacha beaga le haghaidh mórdhíola nó i gciondálacha tomhaltóirí.” ‘.

Na leasuithe sin ar 5.4 “Gearradh agus pacáistiú” sa sonraíocht, ní dhéanann siad difear don doiciméad aonair.

Cuireadh isteach an mhír seo a leanas “5.5 Saintréithe na scairtí” toisc cosamar feola a bheith á chur san áireamh sna táirgí atá incháilithe don TGFC “Agneau des Pyrénées”.

Seo a leanas na forálacha:

“Tagann an cosamar feola ó chonablaigh a chomhlíonann ceanglais na sonraíochta seo tráth a bhaintear é. Déantar pacáistiú ag am ar leith, i sraitheanna gan bhriseadh agus gan baol mearbhaill idir cosamar feola TGFC agus cosamar feola neamh-TGFC. ‘Ní choinnítear ach cosamar feola nach bhfuil aon lochtanna uirthi i gcuma ná boladh agus a fhaightear ó chonablach TGFC.’”

a tugadh isteach chun na rioscaí a bhaineann le hionadú a theorannú agus chun critéir cháilíochta a ráthú i ndáil leis an TGFC.

Sonraítear an méid seo a leanas freisin: “I gcás uan diúil, féadfar cosamar feola a dheighilt ón gconablach tar éis a meáite. I gcás na n-uan feolmhaigh, cé is moite de na duáin, déantar an cosamar feola a scarúint ón gconablach sula ndéantar é a mheá, tar éis na critéir maidir leis an tionscnamh agus leis an mbrat saille a fhíorú. Déantar an cosamar feola a fhuarú díreach tar éis a scartha ón gconablach, chun teocht inmheánach 3 °C a bhaint amach sula seoltar í. Ansin déantar an cosamar feola a ghrúpáil de réir baisce laethúil agus aithnítear í ar an mbaiscuimhir mharaithe. ”

Déantar pacáistiú na scairtí a thuairisciú mar a leanas:

— “ar an mórchóir, folúsphacáilte nó i gcoimeádáin shéalaithe aitheanta,

— in aonaid díolacháin tomhaltóra (UVC), ar thráidirí faoi scannán plaisteach nó i málaí folúis. ”

Tá na mionsonraí sin riachtanach toisc go gcuirtear cosamar feola leis na táirgí atá incháilithe don TGFC “Agneau des Pyrénées”.

Ní dhéanann an leasú seo ar Chaibidil 5.5 “Saintréithe an chosamair feola” sa tsonraíocht táirge difear don doiciméad aonair ach amháin i gcás cheannteideal 3.2 ‘Tuairisc ar an táirge a bhfuil feidhm ag an ainm in (1) maidir leis trí fhoráil a dhéanamh go sainráite go ndéanfar cosamar feola a mhargú agus í úr nó domhainreoite.

Ós rud é go gceadaítear domhainreo, cuirtear mír 5.6 Domhainreo leis:

“Aon fheoil nó cosamar feola a reoitear, déantar iad a eisiamh; ní cheadaítear ach domhainreo. ”

Ní cheadaítear ach domhainreo, toisc an tionchar atá ag an reo ar an bhfeoil; tríd an reo déantar criostail níos mó na mar a dhéantar tríd an domhainreo. Nuair a dhéantar feoil a reo, is mó fad na titime teochta aon uair is titim teochta laghdaithe atá i gceist, rud a fhágann go gcruthaítear criostail mhóra a d’fhéadfadh snáithíní mhatáin na feola a pholladh ina dhiaidh sin, rud a d’fhágfadh go mbeadh cailliúint bhreise uisce ann a d’imreodh tionchar ar shaintréithe na feola, tráth a dhíreo.

Ní dhéanann an leasú seo ar Chaibidil 5.6 “Domhainreo” sa tsonraíocht táirge difear don doiciméad aonair ach amháin i gcás an cheannteidil 3.2 “Tuairisc ar an táirge a bhfuil feidhm ag an ainm i bpointe 1” trí fhoráil a dhéanamh go sainráite gur féidir an fheoil a mhargú agus í úr nó domhainreoite.

Léirítear na spriocdhátaí don domhainreo i mír nua 5.6.1 – Spriocdhátaí don domhainreo

“I gcás na feola, is é 7 lá an uastréimhse idir an marú agus domhainreo. Maidir le cosamar feola, is é 3 lá an uastréimhse idir marú agus domhainreo. ”

Fágann na huastréimhsí sin gur féidir a áirithiú go gcoinnítear saintréithe an táirge.

An leasú sin ar 5.6.1 “Uastréimhse an domhainreoite” sa sonraíocht, ní dhéanann sé difear don doiciméad aonair.

Sonraítear modh an domhainreoite i mír nua i 5.6.2 – Modh an domhainreoite

“Déantar na táirgí a dhomhainreo trí phróiseas lenar féidir teocht lárnach - 18 °C a bhaint amach laistigh d’uastréimhse 10 n-uair a chloig. ”

I ndáil leis an toirmeasc ar reo, moltar nósanna imeachta domhainreoite agus ar an gcaoi sin is féidir a áirithiú go bhfoirmeofar criostail bheaga (mar gheall ar laghhdú mór tapa teochta) nach ndéanann difear do shaintréithe na feola nuair a dhí-reoitear í.

An leasú sin ar 5.6.2 “Modh an domhainreo” sa sonraíocht, ní dhéanann sé difear don doiciméad aonair.

An dáta maidir le híosmharthanacht táirgí an uair amháin a dhomhainreoitear iad, cuireadh isteach i mír nua é faoi ‘5.6.3 – Pacáistiú na sonraíochta táirge:

“Ní sháróidh an dáta maidir le híosmharthanacht (DDM) 21 mhí. ‘Ní sháróidh an dáta maidir le híosmharthanacht (DDM) i dtaca leis an cosamar feola 18 mí.’ ”

An dáta máidir le híosmharthanacht (DDM) i ndáil le domhainreo, tá tionchar aige sin ar an doiciméad aonair faoi cheannteideal “3.5 Rialacha sonracha is infheidhme maidir le slisniú, grátáil, pacáistiú, etc. an táirge dá dtagraíonn an t-ainm”.

5.6. An ceannteideal “Nasc”

Rinneadh foclaíocht iomlán na caibidle “Eilimintí lena dtugtar bonn cirt don nasc leis an tionscnamh geografach” sa tsonraíocht a athscríobh ar dhá chúis. Ar an gcéad dul síos, ní chomhfhreagraíonn sé a thuilleadh d’ionchais atá ann faoi láthair maidir leis an naisc a léiriú. Riamh roimhe seo, bhí an ceannteideal sin an-fhorbartha (24 leathanach) i dtaca le stair na gcleachtas feirmeoireachta (15 leathanach) agus i dtaca le heagrú na hearnála (9 leathanach). Dá bhrí sin, rinneadh achoimre ar an bhfaisnéis sin ionas nach léireofaí ach na heilimintí tábhachtacha agus substainteacha amháin. Ina dhiaidh sin, ós rud é go mbaineann an t-iarratas leis an leathnú amach chun an limistéar geografach a chumhdach agus le méadú maidir le réinse na dtáirgí atá incháilithe don TGFC, déantar athbhreithniú ar an gceannteideal chun an nasc idir an táirge agus tionscnamh geografach na sonraíochta leasaithe a léiriú.

Na dálaí aimsire atá le fáil sa timpeallacht in uachtar shléibhte na bPíréiní, áit a mbíonn cuid mhór báistí, solas gréine leordhóthanach, chomh maith le teochtaí ísle sa gheimhreadh ach iad bog go maith sa samhradh, déanann siad an scéal a cheartú faoin bhfás féir a bhíonn á innilt ag na caoirigh, ag máithreacha na n-uan agus ag na huain. Rinneadh tuairisc ar an masaíf sa limistéir gheografaigh a chur isteach chun gur fearr ab fhéidir saintréithe na topagrafaíochta a léiriú anoir siar ó thaobh na aeráide de.

Rinneadh an tuairisc ar dháileadh na feirmeoireachta caorach a leathnú amach chun slabhra iomlán Phíréiní na Fraince a chumhdach, áit arb í an fheirmeoireacht caorach an príomhchineal feirmeoireachta fós. Mar gheall ar na difríochtaí ó thaobh grádán aeráide de agus, go háirithe, an grádán báistí idir na codanna éagsúla sa cheantar, bhíothas in ann trí phór déiríochta agus seacht bpór diúil a fhorbairt sa cheantar, áagus iad an-oiriúnach do shaintréithe áitiúla sonracha. Déantar na saintréithe sin a chur i láthair agus a léiriú.

I gcás na n-uan diúil, is tríd an mháthair a dhéantar an nasc den chuid is mó toisc go bhfuil aiste bia an uain diúil bunaithe ar bhainne na máthar. Chun an nasc sin a choinneáil, ní mór do na huain sin a bheith á síolrú ó chaora de phórtha crua áitiúla na bPiréiní a bhaineann gach leas as an bhféarach sa chríoch sin. Na caoirigh a chuaigh trí phróiseas roghnúcháin a rinneadh ar na daonraí ainmhithe ábhartha, go háirithe ó thaobh acmhainn cruachta de, tá na tréithe agus na cumais seo a leanas orthu: tá sé d’acmhainn acu iad féin a chur in oiriúint do na guaiseacha nár mhór aghaidh a thabhairt orthu (ó thaobh beatha nó aeráide de) ar an bhfeirm ar a dtógtar iad. Is furasta iad a láimhseáil i dtréada agus is maith na fáiteallaithe iad (agus iad seasmhach ar cois agus ag gluaiseacht). I gcás shonraíocht TGFC na n-uan diúil sin, is féidir reithe ó phórtha feola nach pórtha ó cheantar na bPíréiní iad, ach iad sainithe, a úsáid cheana féin (Berrichon du Cher, Charoldres, Suffolk agus Texel). Chun an nasc sin leis an gcríoch a neartú, níor úsáideadh pórtha feola nach pórtha ó na Piréiní iad le haghaidh na n-uan feolmhaigh.

Meabhraítear go ndéantaí buailteachas a chleachtadh go forleathan san am a chuaigh thart. Sa lá atá inniu ann is cleachtas é nach ndéantar ach go hannamh. Le teacht na gcreachadóirí, srianta maidir leis an talamh atá ar fáil agus deacrachtaí chun aoirí a fhostú, fágann sé gur casta an cleachtas é sa lá atá inniu ann. Mar sin féin, fiú amháin i gcás tréada nach gcleachtann buailteachas, tá criosúchán airde an fhásra ríthábhachtach fós i mbainistiú tréada, rud a fhágann gur féidir acmhainní foráiste agus gránach a mhalartú idir na feirmeoirí in íochtar agus in uachtar sléibhe.

Leathnaíodh an mhír amach beagán chun deis a thabhairt isteach lárionaid bhailchríche a úsáid. Is cleachtas traidisiúnta is ea é uan a ramhrú lasmuigh den fheirm ar ar tháinig siad ar an saol, cleachtas a forbraíodh i réigiún na bPiréiní mar gheall ar fheirmeacha sléibhe a bheith scaipthe i bhfad ó chéile, chomh maith leis an easpa acmhainneachta chun beathú bailcríche a tháirgeadh sna ceantair sin.

Riamh anall, bhí díol na gcaorach ina chuid lárnach de bheatha na n-aontaí agus na margaí i ngleannta sléibhte agus sna machairí máguaird. Bhí sé de ghnás ag na feirmeoirí féin chuid den uaineoil a chaitheamh, ach díoladh freisin í i mbailte móra na machairí máguaird (Toulouse, Bordeaux, Perpignan, etc.) agus ar mhargadh na Spáinne chomh maith.

Cuirtear béim ar an gcomhlántacht idir an t-uan diúil agus an t-uan feolmhaigh. Dhíoltaí an t-uan diúil ag deireadh an tsamhraidh, nó san fhómhar, chun cróite na gcaorach a fholmhú, cróite a bhí ró-phlódaithe tar éis do na tréada teacht anuas ó uachtar sléibhe, agus choimeádtaí na huain níos troime níos faide chun bailchríoch a chur orthu sa chró caorach agus iad a dhíol san earrach le haghaidh na Cásca.

Níl aon athrú ar shaintréithe uaineoil na n-uan diúil. Cuireadh saintréithe uaineoil na n-uan feolmhaigh isteach leis.

Athraíodh foclaíocht na coda deiridh lena mbunaítear an nasc idir na tosca nádúrtha éagsúla a bhaineann leis an talamh sa cheantar agus saintréithe sonracha an táirge chun “Agneau des Pyrénées” a chumhdach. Cuirtear béim ann ar chomhlántacht idir na limistéir éagsúla feirmeoireachta sna Piréiní agus na modhanna éagsúla chun uan a thógáil agus a chríochnú. San iomlán, is é an meascán ata ann idir na sléibhte arda agus na cnoic ag bun na bPiréiní a théann chun sochair don fheirmeoireacht beostoic agus go háirithe d’fheirmeoireacht caorach a fhorbairt. Tá sé ar chumas na gcaorach iad féin a bheathú ar féarach ar feadh seacht mí den bhliain in uachtar sléibhe agus ar na cnoic. Tá na pórtha áitiúla traidisiúnta in oiriúint do na dálaí ithreach agus aeráide, do chórais tógála nó don acmhainn bheatha atá ann. A bhuí leis an roghnúchán pórtha sin, tá córas iomlán comhlántach in ann a fheidhmiú, rud a fhágann go bhfuil “Agneau des Pyrénées” fréamhaithe go docht sa chríoch sin.

An leasú ar an gceannteideal “Nasc” sa tsonraíocht, déanann sé difear don doiciméad aonair faoi cheannteideal 5 “Nasc leis an gceantar geografach”.

5.7. An ceannteideal “Lipéadú”

Maidir leis an bhforáil:

— “Déantar na táirgí atá cumhdaithe ag an Tásc geografach faoi chosaint ‘Agneau de lait des Pyrénées’ a lipéadú de réir na bhforálacha atá i bhfeidhm.

— Déanfar an tásc geografach a chur ar an lipéad leis na focail ‘Agneau de lait des Pyrénées’.

— Ach amháin i gcásanna eisceachtúla, greamófar an lógó ‘Tásc Geografach faoi Chosaint’ de na heilimintí cumarsáide”

scriostar é. Cuirtear an méid seo a leanas ina hionad, i gcomhréir leis na ceanglais náisiúnta ábhartha:

“D”ainneoin na rialacha ginearálta maidir le lipéadú, áireofar ar lipéadú an táirge:

— an t-ainm faoi chosaint “Agneau des Pyrénées” sa réimse radhairc céanna le lógó TGFC;

— an téarma “TGFC” in aice leis an ainm faoi chosaint;

— I gcás uain atá níos óige ná 45 lá d’aois de réir na gcoinníollacha dá bhforáiltear sa tsonraíocht, ní fhéadfar ach na focail seo a leanas a chur isteach: “Agneau de lait”[“Uan diúil”]. Ní fhéadfaidh clómhéid na bhfocal “Agneau des Pyrénées” TGFC a bheith níos lú ná dhá thrian de mhéid na bhfocal “Agneau de lait”[Uan diúil].

Maidir le huain atá 45 lá d’aois ar a laghad, beidh na focail “Agneau de lait” [Uan diúil] ar an lipéadú. TIs amhlaidh atá chun beachtas an chineáil “Agneau de lait” [Uan diúil] a bhfuil taithí ag dáileoirí agus tomhaltóirí air a choinneáil ar an lipéadú.

Cuireadh isteach an fhoráil seo a leanas:

“Tír thionscnaimh, an Fhrainc’ a cuireadh sa réimse radhairc céanna leis an ainm faoi chosaint ‘Agneau des Pyrénées’ agus lógó TGFC. Ina theannta sin, ní féidir tagairtí don téarma ‘Pyrénées’ a aistriú le haghaidh táirgí TGFC. ”

Leis an bhforáil seo a cuireadh leis an tsonraíocht, forchuirtear toirmeasc ar an téarma “Pyrénées” a aistriú agus ar an tír thionscnaimh a shonrú go sainráite ar an lipéadú. Eascraíonn an fhoráil seo ón Rialachán maidir leis an ainm a chlárú i gclár na STFCanna agus na TGFCanna in 2012. Leis sin, féadfar eilimintí na gconclúidí sin a choinneáil tar éis malartuithe idir an Fhrainc agus an Spáinn a dhéanamh tráth a cláraíodh an t-ainm mar TGFC in 2012.

Déanann an leasú ar an gcaibidil “Lipéadú” sa tsonraíocht táirge difear don doiciméad aonair faoin gceannteideal “3.6 Rialacha sonracha is infheidhme maidir le lipéadú an táirge dá dtagraíonn an t-ainm”.

5.8. An ceannteideal “eile”

- Comhlachtaí cigireachta:

I gcomhréir leis na treoirlínte náisiúnta atá dírithe ar an mbealach a ndréachtaítear sonraíochtaí a chomhchuibhiú, scriosadh ainm agus sonraí teagmhála an chomhlachta deimhniúcháin. Faoin gceannteideal seo, cuirtear sonraí teagmhála na n-údarás atá freagrach as cigireachtaí náisiúnta ar fáil feasta: An Institiúid Náisiúnta Tionscnaimh agus Cáilíochta (INAO) agus Ard-Stiúrthóireacht na hIomaíochta, Gnóthaí Tomhaltóra agus Caolais a Chosc (DGCCRF). Is féidir ainm agus sonraí teagmhála an chomhlachta deimhniúcháin a cheadú as seo amach ar shuíomh gréasáin INAO agus i mbunachar sonraí an Choimisiúin Eorpaigh.

An leasú ar an gcaibidil “Comhlacht cigireachta” sa sonraíocht, ní dhéanann sé difear don doiciméad aonair.

- Ceanglais náisiúnta:

Cuireadh na príomhghnéithe nach mór a iniúchadh leis an roinn faoi cheanglais náisiúnta, i gcomhréir leis an reachtaíocht náisiúnta atá i bhfeidhm.

An leasú ar an gcaibidil “Ceanglais náisiúnta” sa sonraíocht, ní dhéanann sé difear don doiciméad aonair.

- Iarscríbhinní:

Na doiciméid atá i gceangal leis an tsonraíocht reatha, amhail teistiméireachtaí, liosta déantóirí cáise Roquefort sna Piréiní ar a dtutar “Pyrénées Atlantiques Orientales” ag tús an chéid, sonraí eacnamaíocha san earnáil, ailt preasa agus leabharliosta, rinneadh iad a scriosadh.

Ní dhéanann na leasuithe sin ar an tsonraíocht difear don doiciméad aonair.

DOICIMÉAD AONAIR

“Agneau des Pyrénées”

Uimh. AE: PGI-FR-0665-AM01 – 21.5.2021

STFC ( ) TGFC (X)

1. Ainm/ainmneacha

“Agneau des Pyrénées”

2. Ballstát nó tríú tír

an Fhrainc

3. Tuairisc ar an táirge talmhaíochta nó ar an mbia-earra

3.1. Cineál táirge

Aicme 1.1 “Feoil (agus cosamar feola) úr.

3.2. Tuairisc ar an táirge a bhfuil an t-ainm dá dtagraítear i bpointe 1 air

Uaineoil ó phórtha áitiúla na bPíréiní is ea é ‘Agneau des Pyrénées’: Aure et Campan, Barégeoise, Basco-Béarnaise, Castillonnaise, Lourdaise, Manech ceanndubh, Manech ceannrua, Montagne Noire, Rouge du Roussillon, Tarasconnaise. Is ó chaora de phór déiríochta a shíolraíonn ‘agneau de lait’ (Basco-Béarnaise, Manech ceanndubh nó Manech ceannrua); is ó phórtha áitiúla thuasluaite a shíolraíonn an reithe agus is féidir na pórtha Berrichon du Cher, Charollais, Suffolk agus Texel a úsáid.

Coinnítear‘Agneau des Pyrénées” i gcomhréir le fad a thógála:

— ‘agneau de lait’, i.e. uain óg. Uan a thógtar ar feadh tréimhse nach faide ná 45 lá agus a bheathaítear go heisiach ar bhainne cíche. Tá meáchan idir 4.5 kg agus 11 kg sa chonablach, ag brath ar an gcineál deasaithe, agus brat saille 2 nó 3 air. Tá dath idir bándearg agus bándearg éadrom an bhfeoil amh. Táirge séasúrach is ea é toisc go maraítear na huain ón 15 Deireadh Fómhair go dtí an 15 Meitheamh.

— is uan níos troime é an t uan ar a dtugtar uan feolmhaigh, a mharaítear idir 60 lá agus 160 lá, uan a bheathaítear le bainne a mháthar ar feadh an chéad 60 lá ar a laghad. Tá meáchan idir 13 kg agus 22 kg sa chonablach, agus é sa rang crutha conablaigh R nó O, agus is é 2 nó 3 rangú bhrat na saille. Tá dath bándearg agus brat saille atá idir daingean agus an daingean ar an bhfeoil amh, agus í bán nó beagáinín daite.

“Is féidir an fheoil a dhíol ina conablach iomlán nó ina leathchonablach agus í ina brat, nó i bpíosaí gearrtha, agus í úr nó domhainreoite”. Déantar an cosamar feola seo a leanas a chur ar an margadh freisin mar TGFC: An fressure iomlán, an croí, an t-ae, na duáin, an briseán milis, an cogansacha agus na crúba, bíodh siad úr nó domhainreoite.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

3.3.1 Beathú an tréada phórúcháin

Ar feadh na bliana, bíonn na caoirigh seal amuigh faoin aer, seal sa chró caorach agus seal idir an dá áit. Beathaítear na caoirigh ar feadh 210 lá ar a laghad in aghaidh na bliana ar féarach. Dáiltear beatha cumaisc chun foráistí na ciondála a chomhlánú. Sa gheimhreadh, braitheann an innilt ar dhálaí aimsire, ach is é féarach an phríomhfhoinse foráiste i gcónaí. Tá forlíonadh beatha an gheimhridh bunaithe ar fhoráiste a caomhnaíodh, is é sin min gránach, tuí agus ábhar beatha comhdhéanta

3.3.2 Beathú na n-uan

Déantar na huain a bheathú go heisiach ar bhainne caorach ar chíoch na caora.

Maidir le huain ar a dtugtar uain fheolmhacha, is é bainne cíche na máthar is bonn don bheathú. Mar sin féin, d’fhéadfaidís, beathú breise a fháil agus é comhdhéanta de fhorásití agus de thuí agus beatha chumaisc.

Beidh ábhair bheatha comhdhéanta déanta as:

— min gránach agus táirgí a fhaightear uathu;

— síolta ola nó torthaí olúla agus táirgí a fhaightear ó fhoinsí eithne pailme agus pailme

— síolta léagúim agus táirgí a fhaightear uathu;

— tiúbair, fréamhacha, cána siúcra agus táirgí a fhaightear uathu sin; ní féidir níos mó ná 5 % de mheáchan iomlán na beatha cumaisc a bheith i dtáirgí a dhíorthaítear ón gcána siúcra agus ó bhiatas;

— síolta eile agus táirgí a fhaightear uathu;

— alfalfa díhiodráitithe i bhfoirm stopallán;

— mianraí agus táirgí a fhaightear uathu seachas min chnámh agus luaith cnámh

— fotháirgí coipthe miocrorgánach údaraithe: giostaí agus comhpháirteanna giosta (giostaí beorach), fíonfhuíol [CMS (molás comhdhlúite)], fotháirgí aigéid ghlútaigh L-ghlútamach, Amidon, stáirse réamhgheilitínithe, Mona agus délicrídí d’aigéad sailleach, própán-1, 2 dé-ól ailgionáit (gliocól próipiléine),

Is iad seo a leanas na breiseáin údaraithe:

— Breiseáin theicneolaíocha frithocsaídeoirí, ceanglóirí, gníomhaithe frithstolptha;

— breiseáin chéadfacha: comhdhúile blaistithe;

— breiseáin chothaitheacha: vitimíní, comhdhúile riandúile, aimínaigéid. Tá cosc ar úiré agus táirgí a bhfaightear uaidh;

— breiseáin zóiteicniúla: feabhsaitheoirí díleáiteachta, cobhsaitheoirí fhlóra na stéige, breiseáin zóiteicniúla eile.

Ní mór 30 % ar a laghad de mheáchan iomlán an bheathaithe chomhdhéanta a bheith ina ngránaigh agus ina dtáirgí a fhaightear ó ghránaigh.

3.4. Céimeanna sonracha den táirgeadh nach mór a dhéanamh sa limistéar geografach sainithe

Beirtear agus tógtar na huain (feirm na breithe, an lota beathaithe roimh an an lárionad bailchríche agus an lárionad bailchríche más infheidhme) i limistéar geografach “Agneau des Pyrénées” TGFC.

3.5. Sainrialacha is infheidhme maidir le slisniú, grátáil, agus pacáistiú, etc., an táirge dá dtagraíonn an t-ainm

Ní sháróidh an dáta ar fearr roimhe 21 mí. Ní sháróidh an dáta maidir le híosmharthanacht (DDM) i dtaca leis an cosamar feola 18 mí.

3.6. Sainrialacha is infheidhme maidir le lipéadú an táirge dá dtagraíonn an t-ainm

I gcás uain atá níos óige ná 45 lá d’aois de réir na gcoinníollacha dá bhforáiltear sa tsonraíocht, ní chuirtear ach na focail seo a leanas: Ni mór “Agneau de lait” a chur isteach.

“Tír thionscnaimh, an Fhrainc” a cuireadh sa réimse radhairc céanna leis an ainm faoi chosaint “Agneau des Pyrénées” agus lógó TGFC. Ina theannta sin, ní féidir tagairtí don téarma “Pyrénées” a aistriú le haghaidh táirgí TGFC.

4. Sainmhíniú achomair ar an limistéar geografach

An Roinn Les Pyrénées-Orientales:

— Na bardais ina n-iomláine: Baïgourra et Mondarrain; Billère et coteaux de Jurançon; Gave et Terres du Pont-Long; Hendaye - Côte Basque-Sud; Le cœur de Béarn; Lescar; Montagne Basque; Nive-Adour; Oloron-Sainte-Marie 1 agus 2; Ouzoum, Gave et Rives du Néez ; Pau 1, 2, 3 agus 4; Pays de Bidache – Amikuze – Ostabarre; Saint-Jean de Luz; Ustaritz-Vallées de Nive et Nivelle.

— An bardas Orthez et Terres des Gaves et du Sel : gach bardais seachas Baigts-de-Béarn, Puyoo, Ramous, Saint-Boés, Saint-Girons-en-Béarn.

— An bardas Les Vallées de l’Ousse agus an Lagoin: gach bardas seachas Limendous, Lourenties.

— Na bardais Anglet, Argagnon, Artigueloutan, Bayonne, Biarritz, Castétis, Denguin, Labastide-Cézéracq, Lacq, Lée, Mont, Ousse, Sauvagnon, Serres-Castet.

An Roinn Hautes-Pyrénées:

— Na bardais ina n-iomláine: La Haute-Bigorre; La vallée de la Barousse; La vallée des Gaves; Lourdes 1 agus 2; Moyen-Adour; Neste, Aure agus Louron; Ossun.

— An bardas la vallée de l’Arros et des Baïses: gach bardas seachas Bernadets-Dessus, Clarac, Goudon, Libaros, Mouledous, Orieux, Sabarros, Sentous, Toumous-Devant.

— An bardas Les coteaux: na bardais Aries-Espénan, Bazordan, Betbèze, Castelnau-Magnoac, Casterets, Caubous, Deveze, Gaussan, Lalanne, Laran, Lassales, Monléon-Magnoac, Monlong, Pouy, Sarriac-Magnoac, Thermes-Magnoac, Villemur.

— An bardas Sarrouilles, Soues.

An Roinn Haute-Garonne:

— Na bardais ina n-iomláine: Bagnères de Luchon; Saint-Gaudens.

— Sa cantún Auterive, gach bardas seachas: Auribail, Auterive, Beaumont-sur-Léze, Capens, Caujac, Cintegabelle, Esperce, Gaillac-Toulza, Grepiac, Grazac, Labruyère-Dorsa, Marliac, Mauressac, Mauzac, Miremont, Montaut, Lagrâce-Dieu, Noé, Puydaniel.

— Sa cantún Cazères, seachas na bardais seo a leanas: Agassac, Ambax, Beaufort, Bérat, Boissède, Cambernard, Castelgaillard, Casties-Labrande, Cezac, Coueilles, Forgues, Frontignan-Savès, Goudex, Isle-en-Dodon, Labastide-Clermont, Labastide-Paumes, Lahague, Lautignac, Lherm, Martisserce, Mauvezin, Mirambeau, Molas, Mones, Montastruc-Savès, Montgras, Pin-Murelet, Plagnole, Polastron, Poucharramet, Pouy-de-Touges, Rieumes, Riolas, Saint-Araille, Sainte-Foy-de-Peyrolières, Sajas, Saveres, Senarens.

An Roinn Gers:

— Bardas Saint-Blancard.

An Roinn L’Ariège:

— Na bardais uile seachas: Canté, Labatut, Lissac, Saint-Quirc.

An Roinn L’Aude:

— Na bardais ina n-iomláine: Limoux; Quillan.

— An bardas Bram: Na bardais Escueillens-et-Saint-Just-de-Bélengard, Monthaut, Romy.

— An bardas Carcassone 2: na bardais Verzeille, Villefloure.

— An bardas Trèbes : communes de Arquettes-en-Val, Caunettes-en-Val, Fajac-en-Val, Labastide-en-Val, Mayronnes, Montlaur, Pradelles-en-Val, Rieux-en-Val, Servies-en-Val, Taurize, Villar-en-Val, Villetritouls.

— An bardas Fabrezan: gach bardas seachas Boutenac, Camplong-d’Aude, Fabrezan, Ferrals-les-Corbières, Fontcouverte, Luc-sur-Orbieu, Montseret, Saint-André-de-Roquelongue.

An Roinn Les Pyrénées-Orientales:

— Na bardais ina n-iomláine: Le Canigou; Les Pyrénées catalanes.

— An bardas La Vallée de l’Agly: Gach bardas seachas Cases-de-Pène, Espira-de-l’Agly, Opoul-Périllos, Rivesaltes, Salses-le-Château, Vingrau.

— An bardas La Vallée de la Têt: na bardais Ille-sur-Têt, Montalba-le-Château.

— An bardas La Côte Vermeille: gach bardas seachas Palau-del-Vidre, Saint-André.

— An bardas Les Aspres: na bardais Caixas, Calmeilles, Llauro, Montauriol, Oms, Passa, Tordères.

— An bardas Vallespir-Albères: gach bardas seachas Montesquieu-des-Albères, Saint-Genis-des-Fontaines, Villelongue-dels-Monts.

5. Nasc leis an limistéar geografach

An nasc le tionscnamh “Agneau des Pyrénées”, tá sé bunaithe ar a chlú agus ar cháilíocht na feola, atá bándearg nó bándearg éadrom ach sin ag brath ar a aois, ar saintréith é sin den uan a bheith á bheathú ar bhainne na máthar. Le húsáid pórtha déiríochta agus pórtha caorach diúil ó na Piréiní go háirithe atá an-oiriúnach don chríoch sin, tugann sé brat sáille dóibh atá idir éadrom agus go hiomlán cumhdaithe.

Saintréith de cheantar na bPiréiní iad na sléibhte atá idir bheag agus mhór agus na limistéir chnocacha. Bíonn tionchar mór ag leagan amach na tíre ar an aeráid. Tá aeráid sléibhe sna Piréiní ina mbíonn geimhreadh géar agus samhradh éadrom grianmhar. Ó tharla an t-aigéan a bheith i ngaireacht agus go ndéanann na sléibhte maiseanna aeir a bhlocáil, fágann sé go bhfuil an t-aeráid bog sa cheantar agus go mbíonn cuid mhór baistí ann dá bharr. Ar deireadh, laistigh den limistéar céanna, is féidir léibhéil éagsúla báistí, solas gréine agus teochta a bheith ann ach sin ag brath ar na fánaí agus a nochtadh, rud a fhagann go bhfuil réimse leathan dálaí aeráide le fáil. Na dálaí comhshaoil sin in uachtar sléibhe, áit a mbíonn cuid mhór báistí, dóthain solas gréine agus teochta ílse sa gheimhreadh, ach iad bog sa samhradh, fágann siad go bhfuil fás an fhéir i gcomhréir leis an tréadachas. Tá ainmhithe á gcur ar féarach ag an duine sna Piréiní le seacht míle bliain anuas. A bhuí leis na fánaí géara in uachtar na sléibhte agus ar na cnoc, tá formhór na ndáileachtaí talún oiriúnach d’innilt, go háirithe sa samhradh. An bealach is oiriúnaí chun an úsáid is fearr a bhaint as na féaraigh is ea tréada a thógáil ar féarach, agus sin é an fáth gur feirmeacha tréadacha iad sciar mór d’fheirmeacha na bPiréiní, go háirithe eallach agus caoirigh. Ní oibríonn an córas sin oibriú ach má úsáidtear pórtha atá in oiriúint don chríoch.

A bhuí le haeráid bhog thais, tá feirmeoireacht caorach le fáil ar fud shlabhra na bPiréiní mar go bhfásann an féar i rith na bliana. Na difríochtaí sna grádáin aeráide agus, go háirithe, sn bháisteach idir codanna éagsúla den cheantar, míníonn siad an chaoí ar forbraíodh trí phór déiríochta éagsúla agus fiú amháin pórtha diúil sa cheantar agus iad difreáilte ó chéile ach an-oiriúnach do na saintréithe sonracha áitiúla.

Fágann tír-raon go bhfuil éagsúlacht criosúchán airde an fhásra le sonrú de réir na gceantar, éagsúlacht a úsáidtear i gcomhréir leis na séasúir. Is saintréith í an éagsúlacht sin ar an gcaoi a mbainistítear an fheirmeoireacht chaorach ann. Riamh anall, is ar bhuailteachas an bheostoic ar féarach a bhí an eiceachóras tréadach bunaithe chun úsáid éifeachtach a bhaint as féar sléibhe, agus sin á chomhlánú le foráiste agus min gránach.

Tá caoirigh phórtha na bPiréiní crua, agus iad an-oiriúnach d’éagsúlachtaí aeráide agus d’fhéaraigh sléibhe. Is iad is mó atá le fáil fós sa cheantar sa lá atá inniu ann. A bhuí lena gcruacht, tá cineál colainne acu atá in oiriúint do shaol ar cois mar tá crúba fada tanaí orthu, agus colainn atá pas éadrom.

Cleachtas a forbraíodh go traidisiúnta i sléibhte na bPiréiní is ea ramhrú na n-uan freisin, rud is minice trí chórais diúil, áit arb í díol na n-uan an t-aon ioncam amháin atá acu, agus dá bhrí sin, ní mór na huain a ramhrú ar an láthair chun an leas is mó a bhaint astu. Mar sin féin, mar gheall ar scaipeadh na bhfeirmeacha sléibhe agus an acmhainn íseal atá ann beathú bailchríche a tháirgeadh sna limistéir sin, tá roinnt uan atá le marú agus iad “críochnaithe” go traidisiúnta lasmuigh dá bhfeirm bhreithe, i lárionad bailchríche.

Is trí mhodhanna táirgthe agus fios gnó atá nasctha leis an gcríoch a dhéantar “Agneau des Pyrénées” a tháirgeadh:

Tá tír-raon agus aeráid ar leith sa limistéar geografach atá oiriúnach don fheirmeoireacht bheostoic, go háirithe do chaoirigh.

San iomlán, is é an meascán ata ann idir na sléibhte arda agus na cnoic ag bun na bPiréiní a théann chun sochair don fheirmeoireacht beostoic agus go háirithe d’fheirmeoireacht caorach a fhorbairt. Fágann an éagsúlacht sin ó thaobh tír-raon agus aeráide de go bhfuil comhlántacht ann idir limistéir shléibhtiúla agus na ceantair le taobh na gcnoc.

Déantar na caoirigh a bheathú ar feadh ar a laghad seacht mí in aghaidh na bliana ar féarach, ar fhánaí sléibhte agus cnoc.

Ní amháin go bhfuil na pórtha sin crua, ach ó tharla go rabhthas in ann iad a féin a cur in oiriúint do shrianta ithreach agus aeráide na bPiréiní, chuir siad ar chumas d’feirmeacha maireachtáil i gceantair dheacracha amr chuid de chórais inmharthana agra-thréadacha. Úsáidtear éagsúlacht criosúchán airde an fhásra i gcomhréir leis na séasúir. Is saintréith í an éagsúlacht sin ar an gcaoi a mbainistítear an fheirmeoireacht chaorach ann.

Ós rud é go n-úsáidtear pórtha áitiúla crua, thángthas chun cleachtais a fhorbairt atá comhsheasmhach le saintréithe éagsúla an limistéir seo a shaothrú (scaipeadh na bhfeirmeacha: fadhbanna a bhaineann le leithlisiú, inrochtaineacht acmhainní foráiste, deacrachtaí maidir leis an mbailiúchán).

D’fhág saintréithe agus éagsúlacht na ndálaí comhshaoil i sléibhte na bPiréiní go rabhthas in ann deich bpór caorach a fhorbairt. Ós rud é go bhfuil gach ceann de na deich bpór sin a oiriúnach go foirfe dá gcríoch agus do chórais bainistithe beostoc sna Piréiní, tá mar thoradh air go ndéantar uain shainiúla a tháirgeadh ach gan iad a bheith go díreach ar aon dul le chéile.

Déantar na caoirigh a bhleán, mar sin ní mór iad a scaradh ó na huain agus iad óg fós. Mar gheall ar fhás an fhéar sa limistéar sin, is féidir leo bainne fíorshaibhir a thál a chomhlíonann riachtanais chothaitheacha uile na n-uan. Is ar bhainne na máthar amhain a bheathaítear na huain agus sin ar chíoch na máthar. Beidh dath fheoil an uain diúil seo idir bán agus bándearg éadrom. Ní dhéantar caoirigh diúil a bhleán, mar sin is in éineacht lena n-uain ar feadh 60 lá ar a laghad a bhíonn siad den chuid is mó, rud a thugann am go leor don uan córas díleách athchogantach a fhorbairt agus aistriú ó bhainne go haiste bia bunaithe ar fhoráiste agus ar mhin gránach. An aiste bia sin ina bhfuil dhá chéim maille le haois an uain, gan é a bheith ró-óg ná ró-aosta, fagann sé gur féidir feoil bhándearg a tháirgeadh.

Tá a gcórais tógála caomhnaithe ag na feirmeoirí, rud a fhágann gur féidir an dá chineál uain seo a tháirgeadh, cineálacha a bhfuil clú agus luach orthu:

“Tá cion ar leith agam ar an uan diúil ó shléibhte na bPiréiní. Ina cuid feola is féidir milse an bhainne a bhrath, rud a d’fhéadfadh eispéaras mistiúil a thabhairt do dhuine fiú amháin. Sa Bhíobla, siombail na soineantachta is ea an t-uan, bua na beatha ar an mbás, agu an t-aiséirí ina dhiaidh. Is féidir cuid bheag den mhéid sin a bhrath ach plaic a bhaint as an bhfeoil sin: boige na máthartha, blas éadrom spíosrach mar bheadh gealltanas ó pharthas ann”. “Rencontres Savoureuses, petit traité de l’excellence française”, Alain Ducasse, eagrán Plon, 1999.

“In imeacht sé nó seacht nglún de speisialtóirí uaineola agus caoreola na bPiréiní a tógadh gnó Fourcade. Tá clú leitheadach ar ‘Agneau des Pyrénées’ as Tarbes; ba ghnath le hathair Léon Fourcade í a chur suas go Páras (gan trádmharc cláraithe).”“La qualité agro-alimentaire dans les Pyrénées”, Édition Transhumances, 1994.

In 1989, bunaíodh Confrérie de l’agneau de lait des Pyrénées [Cumann “Agneau de lait des Pyrénées”]. Rinne táirgeoirí sna Piréiní iad féin a eagrú agus a chomhdhlúthú chun luach a gcuid táirgí a chur chun cinn ó na 80idí i leith, (faoin lipéad “Chouria à l’Ouest” agus trí chomhpléite a dhéanamh maidir leis an uainfheoil “Primeur Pyrénées” sna Piréiní lárnacha). In 2007, cruthaíodh an trádmharc “Agneau des Pyrénées” sna Piréiní lárnacha).

Tagairt d’fhoilsiú na sonraíochta táirge

https://info.agriculture.gouv.fr/gedei/site/bo-agri/document_administratif-7b3a8cf3-e829-4f4f-963e-3cb61014c5c5

(1) IO L 343, 14.12.2012, lch. 1.

(*1) Deasú arna dhéanamh le haghaidh onnmhairithe. ”